
Aspecte ale problemei constituţionale 
în Romania interbelică 


Despre constituție 
şi constituționalism 

În data de 8 decembrie, națiunea română 
aniversează Ziua Constituţiei, proclamată astfel prin 
Legea nr.120/1995, în semn de omagiu adus 
Constituţiei aprobate prin Referendumul naţional de 
la 8 decembrie 1991. Aceasta a devenit Actul 
fundamental prin care în România s-au pus bazele 
statului de drept și ale democraţiei constituţionale. 
În anul 2003 a fost revizuită, construcția sa fiind 
consolidată și adaptată la evoluţiile statului de drept, 
ale societății și la noul context euro-atlantic. 

Constituţia reprezintă actul nostru de identitate 
naţională. Consfinţită prin voința suverană a 
poporului, ea este corpul de principii și norme 
fundamentale care se adresează, în egală măsură, 
autorităţilor statului și cetăţenilor săi. Funcționarea 
instituţiilor statului, garantarea drepturilor şi 
libertăţilor individuale și derularea în ansamblu a 
întregii vieţi a unei naţiuni își au originea în textele 
înscrise în Constituţie. Ea marchează triumful 
dreptăţii, al legii, al demnităţii omului și al libertăţii și 
al drepturilor recunoscute și garantate tuturor 
oamenilor; reamintește guvernanţilor că într-un stat 
cu regim constituțional democratic nu pot să 
exercite puterea încredințată de popor în mod 
abuziv, discreţionar şi discriminator cu încălcarea 
vădită a drepturilor și libertăţii cetățenești. Dar, cei 
care conduc efemer în țara noastră și în lume vor să 
acrediteze realitatea crudă a abolirii statului de drept 
și înlocuirea acestuia cu globalismul universal și 
forme de dominație vădite sau subtile prin care să 
subordoneze omul și principiile constituţionalismului 
democratic intereselor lor de îmbogăţire materială 
fără limite, de dominație. Legea este pentru om și 
nu omul pentru lege, statul este pentru om ca 
persoană creată după chipul și asemănarea cu 
Dumnezeu, iar persoana este pentru Dumnezeu. 

Guvernanţii de astăzi și mulţi dintre noi uită că 
Dumnezeu a spus: „Eu sunt viţa, voi sunteţi 
mlădiţele. Cel ce rămâne întru Mine şi Eu în el, 
acela aduce roadă multă, căci fără Mine nu puteţi 
face nimic'"(loan,15,5). Secularismul și ateismul 
care se extind încearcă să impună ideea că dreapta 
credință ortodoxă este o simplă ideologie ca multe 
altele, că lumea în care trăim este ultima existenţă, 

libertatea religioasă este inutilă și chiar dăunătoare 
mai ales în ceea ce privește dreapta credință 
ortodoxă și încercă să impună sloganul lui 
Nietzsche „Dumnezeu a murit”. Dumnezeu este 
mereu același, este prezent în tot și în toate. Nu 
„creștinismul” cade, ci noi cădem din creștinism, 
cum bine spune Părintele Arsenie Boca. 

Dar spiritul și valorile Constituţiei pot să cadă, 
starea de constituționalitate a unui popor poate să 
fie abolită. Din nefericire, aceasta este realitatea 
zilelor noastre. Calea democraţiei sociale a afirmării 
și respectării valorilor naţionale, inclusiv ale dreptei 
credinţe ortodoxe, a demnității și libertăţii omului nu 
este un urcuș continu ci, așa cum realitatea 
contemporană demonstrează poate să aibă și un 
sens descendent ceea ce în esenţă înseamnă 
întoarcerea la dictatură. De aceea, dacă nu este în 
mod activ și efectiv apărată, Constituţia riscă să fie 
redusă la un set de principii și norme de drept 
frumoase, nobile, dar invalide, lipsite de orice 
valoare și forță. lar atunci când Constituţia nu este 
respectată, sunt puse sub semnul incertitudinii 
construcţia democratică a statului și întreaga sa 
ordine de drept. 

Orice popor, pentru a fi puternic, trebuie să îşi 
iubească și să își apere Constituţia, pentru că 
aceasta îi aparţine și îl reprezintă. În istoria lumii, 
începând cu secolul al VIII-lea, s-a impus alături de 
alte mari instituţii create în scopul de a exprima 
prefacerile structurale, politice, economice sau 
juridice şi constituţia, ca lege fundamentală a 
oricărui stat. Ea stă la baza statului, pe care şcoala 
dreptului natural îl denumea „societatea civilă”. La 
sfârşitul secolului al XVIII- lea, în doctrina şi practica 
constituţională americană, Constituţia era definită 
astfel: forma de guvernământ izvorâtă din forţa 
poporului, în care sunt stabilite o serie de principii 
fundamentale de drept. 

Adoptarea constituţiei a devenit astfel un 
eveniment de importanță capitală, ea fiind 
concepută într- o viziune ce excede juridicul, nu 
numai ca lege fundamentală, ci ca o realitate 
practică şi statală, ce se identifică cu societatea 
creată, prin aportul mişcărilor sociale care îşi 
creează astfel instrumentele de menţinere a puterii. 
Hegel, în lucrarea „Principii de filozofie a dreptului”, 
afirmă că: „Poporul trebuie să aibă faţă de 

constituţia lui sentimentul dreptului şi al stării lui de 
fapt. Numai astfel constituţia poate exista în chip 
exterior, dar nu are nicio semnificaţie sub aspectul 
juridic dacă poporul nu realizează conştiinţa sa de 
sine, materializată în forma constituţiei”. Profesorul 
lon Deleanu arăta: „Constituţia este şi trebuie să fie 
aşezământul politic şi juridic fundamental, care 
reflectă cucerirea puterii în stat, noile structuri 
sociale şi politice, precum şi drepturile şi îndatoririle 
fundamentale ale cetăţeni lor”. 

Prin urmare, încă de la apariţia sa, constituţia a 
fost considerată şi analizată prin opoziţie cu 
absolutismul, drept o limită în calea exercitării 
arbitrare a puterii. Odată acest scop îndeplinit, 
constituţionalismul a continuat să aibă un rol 
important şi eminamente progresist pe scena 
istoriei, el propunându-şi garantarea eficientă a 
drepturilor şi libertăţilor fundamentale ale 
cetăţeanului. Poate că cel mai bine idealul 
constituţionalismului este exprimat de noţiunea de 
stat de drept. Trecerea de la dreptul statului la statul 
de drept a fost şi este încă un proces îndelungat şi 
anevoios, înscris între polii unor valori contradictorii. 
În plan ideatic, la fundamentarea construcţiei 
statului de drept se află ideea de raţionalizare a 
sistemului dreptului şi de accentuare a eficacităţii 
lui. Cerinţa esenţială a idealului constituţional de 
stat de drept îl reprezintă subordonarea statului faţă 
de drept şi limitarea puterii statului prin drept. 
Supremaţia dreptului şi implicit a constituţiei obligă 
autorităţile statale să respecte drepturile şi libertăţile 
fundamentale cetăţeneşti, să se abţină de la orice 
ingerinţă arbitrară în exercitarea acestora, mai mult 
să adopte în plan politic şi juridic măsuri adecvate şi 


necesare pentru conservarea şi afirmarea 
drepturilor fundamentale. 

Într-adevăr, constituţiile prin ele însele, într-un 
stat de drept, care presupune între altele 
respectarea legalităţii şi a ordinii de drept, protecţia 
individului şi a cetăţeanului în raporturile lui cu 
puterea, desfăşurarea întregii activităţi statale pe 
baza şi în limitele stricte ale legii, sunt sau pot fi un 
obstacol în calea arbitrarului, dacă ele exprimă 
voinţa generală iar respectul faţă de ele devine o 
„religie” pentru guvernanţi. 

Idealul constituţiei dar şi al constituţionalismului 
este exprimat şi prin conceptul de supremație a 
Constituţiei. Spunem că supremaţia legii 
fundamentale este o calitate a acesteia care o 
situează în vârful instituţiilor politico-juridice dintr-o 
societate organizată în stat şi face din constituţie 
sursa tuturor reglementărilor în domeniile economic, 
politic, social şi juridic. Consecințele cele mai 
importante ale supremaţiei constituţiei sunt 
conformitatea întregului drept cu normele 
constituţionale şi obligaţia fundamentală a 
autorităţilor statului de a-şi exercita atribuţiile în 
limita şi spiritul constituţiei. 

Desigur, principiul supremaţiei constituţiei ar 
reprezenta numai un ideal, dacă nu ar exista şi 
garanţii specifice care permit controlul puterii şi 
evitarea evoluţiei acesteia spre arbitrar. Dintre 
aceste garanţii, două sunt mai importante: controlul 
constituţionalităţii legilor care reprezintă o 
contrapondere importantă faţă de puterea 
discreţionară a parlamentului şi a executivului; 
consacrarea principiului accesului liber la justiţie. 
Într-un sistem constituţional bazat pe supremaţia 
constituţiei, controlul realizat de către instanţele 

judecătoreşti reprezintă o garanţie importantă a 
respectării drepturilor şi libertăţilor cetăţeneşti, mai 
ales în raporturile cu autorităţile executive ale 
statului. 

Prin urmare, esenţa şi finalitatea constituţiei dar şi 
a constituţionalismului ca proces istoric constă în 
realizarea unui echilibru între realităţi şi forţe diferite 
dar care trebuie să coexiste şi să se armonizeze 
pentru a asigura stabilitatea socială, libertatea 
individuală, dar şi legitimitatea şi funcţionabilitatea 
autorităţilor care exercită puterea statală. Altfel 
spus, scopul unei constituţii democratice constă în a 
realiza un echilibru just, raţional între realităţi 
diferite, între interesele individuale şi interesul 
public. În sensul celor de mai sus, profesorul loan 
Muraru afirma: „În realităţile socio-juridice şi statale 
contemporane, constituţionalismul trebuie privit ca o 
stare politico-juridică, complexă, ce exprimă cel 
puţin două mari aspecte: pe de o parte receptarea 
în constituţie a exigenţelor mişcării de idei (originare 
şi în evoluţia sa) privind statul de drept şi 
democraţia, libertăţile publice, organizarea, 
funcţionarea şi echilibrul puterilor; pe de altă parte, 
receptarea în masa largă a subiectelor de drept a 
dispoziţiilor constituţionale. Această receptare 
reciprocă este singura care poate asigura eficienţa 
şi mai ales viabilitatea constituţiei, poate asigura 
concordanța între regulile constituţionale şi practica 
politică”. 

Am discutat mai sus despre ceea ce s-ar putea 
numi idealul constituţiei şi al constituţionalismului. 
Realitatea unei constituţii înseamnă în esenţă 
interpretarea şi aplicarea legii fundamentale dar mai 
ales respectarea dispoziţiilor acesteia de către 
autorităţile publice. Nu poate exista o constituţie 

ideală, perfectă, imuabilă. Constituţia, ca lege 
fundamentală pentru a fi eficientă, trebuie să fie 
adecvată realităţilor sociale, economice şi politice 
ale statului. Dinamica acestor factori va determina 
în cele din urmă şi modificări ale normelor 
constituţionale. Realizarea unui raport adecvat între 
constituţie şi realităţile statale, politice, ideologice şi 
economice, este o problemă complexă, care nu 
trebuie înţeleasă formal. Subliniem faptul că pe plan 
strict juridic constituţia poate defini atât un regim 
liberal, cât şi unul dictatorial. Dacă în orice tip de 
stat, fie el democratic sau totalitar există o 
constituţie, nu se poate susţine că peste tot există şi 
un veritabil regim constituţional. Trăsăturile 
regimului constituţional existent la un moment istoric 
determinant într-un stat, dar şi modul în care este 
receptată şi respectată constituţia determină 


realitatea legii fundamentale şi a 
constituţionalismului. 
Diferenţele ce pot apărea între idealul 


constituţional exprimat mai sus, iar pe de altă parte 
realitatea constituţionalismului existent în fiecare 
stat se justifică prin factori obiectivi şi subiectivi. 
Între factorii obiectivi identificăm.: 

a). dinamica vieţii sociale în raport cu stabilitatea 
constituției. Transformările inevitabile în viaţa 
socială, economică, politică sau juridică a unui stat 
duc la o distanţare a acestor realităţi faţă de 
viabilitatea şi eficienţa normelor unei constituţii. 
Această situaţie este unul dintre factorii care 
determină revizuirea legii fundamentale; 

b). constituţia are toate caracteristicile unui act 
normativ, prin urmare aplicarea legii fundamentale 
necesită o operă de interpretare din partea 
autorităţilor publice, ceea ce la rândul ei poate 

implica o receptare diferită a constituţiei. Desigur, 
instanţele constituţionale au un rol fundamental în a 
evita interpretarea arbitrară a legii fundamentale; 

c). pot exista situaţii în care reglementările 
constituţionale, deşi democratice în esenţa lor, sunt 
în contrast evident cu realităţile social economice 
ale momentului, mult inferioare față de principiile 
democratice constituţionale. O astfel de situaţie 
duce inevitabil la o receptare redusă a normelor 
constituţiei în rândul populaţiei şi implicit la 
ineficienţa acesteia. Istoria constituţionalismului 
român oferă un exemplu concludent în acest sens, 
dacă avem în vedere perioada cuprinsă între anii 
1866 şi 1938 în care realitatea constituţionalismului 
românesc era inferioară faţă de valorile şi principiile 
reglementate de Constituţiile din 1866 şi 1923. 

Există însă şi factori subiectivi ce pot determina 
o diferenţă între valorile constituţionale și 
modalitatea în care ele sunt respectate şi aplicate. 
Tendinţa autorităţilor statale de a abuza de putere, 
de a încerca să îşi exercite în mod autoritar 
atribuţiile, uneori chiar în disprețul normelor 
constituţionale, reprezintă un important factor 
subiectiv care denaturează litera şi spiritul 
constituţiei cu consecinţa construirii unei realităţi 
politice, economice, dar şi sociale în contrast 
evident cu legea fundamentală. 

Evoluţia constituţională a României reflectă 
tradiţiile culturale, realităţile sociale, gradul de 
dezvoltare economică şi gradul de democratizare. 
Evoluţia nu a fost simplă, ea are o dimensiune 
complexă ce implică multitudinea de factori 
constitutivi ai societăţii. Este marcată de acte 
normative cu valoare constituţională prin care, în 
decursul timpului, au fost reglementate relaţiile 
sociale privind puterea şi drepturile fundamentale 
ale omului. Această materializare juridică a voinţei 
guvernanţilor este determinată în mod direct de 
realităţile sociale existente la un moment dat. În 
România, ca şi în alte state europene, evoluţia 
constituţională semnifică democratizarea exercitării 
puterii, limitarea puterilor discreţionare ale statului, 
afirmarea principiului democraţiei privind 
organizarea socială, politică, juridică, în stat şi 
consacrarea drepturilor şi libertăţilor fundamentale 
cetăţeneşti. Dezvoltarea constituţională reflectă 
realitatea politică, juridică, economică, tradiţiile, dar 
şi influenţele internaţionale împreună cu preluarea 
ideilor democratice afirmate la finele secolului al 
XVIII- lea şi începutul secolului al XIX- lea. 


Constituţionalismul românesc 


în perioada interbelică 
România interbelică a rămas în conştiinţa istorică 
prin denumirea de România Mare, ea fiind frumoasa 

operă înfăptuită de oamenii vechii Românii care au 
ştiut să îmbine cu un remarcabil talent politic 
împrejurările interne şi internaţionale ale vremii în 
folosul întregii ţări. Dar România Mare nu a 
însemnat doar teritorii româneşti reunificate, graniţe 
mult lărgite, ci şi un nou sistem social-politic şi 
cultural întemeiat pe trecerea de la liberalismul 
clasic la neoliberalism, care prin reforme radicale a 
modificat substanţial structurile economice, sociale, 
politice ale vechii Românii. Declaraţiile de unire ale 
provinciilor româneşti Transilvania, Basarabia şi 
Bucovina fac parte din ceea ce s-ar putea numi 
„blocul de constituţionalitate” al Marii Uniri. Aceste 
declaraţii nu au fost expres abrogate niciodată şi în 
opinia noastră sunt încă viabile din punct de vedere 
juridic. Remarcăm contribuţia politică decisivă la 
redactarea şi adoptarea lor a marilor oameni politici 
şi de stat lon I.C. Brătianu şi Alexandru 
Marghiloman, care au deţinut succesiv funcţia de 
prim-ministru în perioada respectivă. Ne vom referi 


pe scurt la adoptarea şi conţinutul acestor 
documente constituţionale. 
În 26  martie/8 aprilie 1918, premierul 


Marghiloman s-a deplasat la Chișinău, însoţit de 
generalul Constantin Hârjeu, ministru de război, și 
de alți demnitari, unde a fost primit cu onoruri de 
autorităţi. Până la ședința din 27 martie 2018 a 
Sfatului Ţării, comitetele ținuturilor din Bălţi, Soroca 
și Orhei au fost consultate în privința Unirii cu 
Regatul României. Astfel, la 13/26 martie 1918 
„Adunarea Generală a zemstvei din districtul 
Soroca” a votat în unanimitate unirea Basarabiei. În 
favoarea unirii cu România s-a pronunţat și 
Adunarea Generală din 25 martie a Zemstvei 
judeţului Orhei, prezidată de Bejbeuc-Melicov, 
reprezentantul etniei armene din Sfatul Țării. La 
ședința solemnă a Sfatului Ţării din 26 martie a fost 
prezent și Marghiloman care a rostit un discurs în 
care a reliefat necesitatea unirii. Totodată, 
Alexandru Marghiloman a subliniat dorința 
guvernului român de a respecta drepturile și 
libertăţile câștigate, urmând ca Sfatul Țării să se 
ocupe de „rezolvarea chestiunii agrare potrivit cu 
vrerile poporului”. După discurs, Marghiloman a 
părăsit sala, lăsând Sfatul Ţării să delibereze 
asupra propunerilor guvernului român. În numele 
Blocului Moldovenesc, deputatul lon Buzdugan a 
dat citire, în limba română, declaraţiei prin care se 
propunea unirea, documentul fiind citit și în rusește 
de deputatul Vasile Cijevski. 

Pe 27 martie Sfatul Ţării a votat prin vot nominal 
deschis în favoarea Unirii cu România, declarația 
Sfatului Țării menţionând că: "Republica 

Democratică Moldovenească (Basarabia), în 
hotarele ei dintre Prut, Nistru, Marea Neagră și 
vechile graniţe cu Austria, ruptă de Rusia acum o 
sută și mai bine de ani din trupul vechii Moldove, în 
puterea dreptului istoric și dreptului de neam, pe 
baza principiului că noroadele singure să-și 
hotărască soarta lor, de azi înainte și pentru 
totdeauna SE UNEȘTE CU MAMA SA, ROMÂNIA". 
Declaraţia de unire se încheia cu cuvintele: 
„Trăiască unirea Basarabiei cu România de-a 
pururea şi totdeauna!”. În numele Sfatului Ţării, 
Declaraţia Unirii a fost semnată de lon Inculeţ 
președinte, Pan. Halippa vicepreședinte și lon 
Buzdugan secretarul Sfatului Ţării. 

Principalele reglementări constituţionale sunt 
următoarele: Sfatul Ţării urma să ducă la bun sfârșit 
o reformă agrară, care trebuia să fie acceptată fără 
obiecţiuni de guvernul român; Basarabia avea să 
rămână autonomă, având să aibă propriul său 
organ legislativ, Sfatul Ţării, ales prin vot 
democratic; Sfatul Ţării avea să voteze bugetul 
local, urma să controleze consiliile zemstvelor și 
orașelor şi avea să numească funcţionarii 
administraţiei locale; Legile locale și forma de 
administrare puteau fi schimbate numai cu acordul 
reprezentanţilor locali; Drepturile minorităţilor urmau 
să fie garantate prin lege și respectate în statul 
român; Doi reprezentanţi ai Basarabiei aveau să 
facă parte din guvernul central român; Basarabia 
urma să trimită în Parlamentul României un număr 
de deputaţi proporțional cu populaţia regiunii; Toate 
alegerile aveau să fie organizate pe baze 
democratice, urmând să se bazeze pe votul direct, 
egal, secret și universal; Noua Constituţie urma să 
garanteze libertatea cuvântului și a religiei; Urma să 
fie proclamată o amnistie pentru toate persoanele 
care comiseseră infracţiuni politice în timpul 
revoluţiei. Remarcăm actualitatea acestor prevederi 
pentru orice stat modern democratic. 

Din cei 135 de deputaţi prezenţi, 86 au votat în 
favoarea Unirii, 3 au votat împotrivă, iar 36 s-au 
abținut, în special în rândurile deputaţilor germani, 
bulgari și ucraineni, 13 deputaţi fiind absenţi. La 
voturile deputaţilor Blocului Moldovenesc s-au 
adăugat cinci membri ai Fracţiunii Țărănești, în 
frunte cu V. Bârcă, și reprezentantul comunităţii 
poloneze, deputatul Felix Dudkevici. Citirea 
rezultatului a fost însoţită de aplauze furtunoase și 
strigăte entuziaste „Trăiască Unirea cu România!” 
După votare și citirea rezultatului au fost invitaţi în 
clădire prim-ministrul Alexandru Marghiloman și 
suita sa, cărora li s-a comunicat hotărârea adoptată. 
Prim-ministrul a luat cuvântul și a declarat că „în 

numele poporului român și al regelui său, 
Majestatea sa Ferdinand |, iau act de hotărârea 
Sfatului Ţării şi proclam Basarabia unită, de data 
aceasta pentru întotdeauna, cu România una și 
nedivizibilă”. La 30 martie/12 aprilie 1918, după 
întoarcerea premierului român la lași, s-a sărbătorit 
Unirea Basarabiei cu România. Decretul regal de 
promulgare a actului Unirii Basarabiei cu România a 
fost datat 9/22 aprilie 1918. 

La 15/28 noiembrie, Consiliul Naţional Român 
convoacă Congresul General al Bucovinei care s-a 
ținut în Sala Sinodală (sala de marmură) a Palatului 
Mitropolitan din Cernăuţi sub președinția lui lancu 
Flondor, după salutul de rigoare al lui Dionisie 
Bejan, președintele Consiliului Naţional. Congresul 
a votat în unanimitate, cu sprijinul majorității 
reprezentanţilor germani și polonezi unirea cu 
România și a trimis o telegramă omagială regelui 
Ferdinand, care este numit „Rege și Domn Liberator 
și Purtător de grijă al Bucovinei”, rugându-l să 
primească sub sceptrul ocrotitor al Majestății sale, 
Bucovina eliberată. lancu Flondor a plecat, apoi, la 
lași, în fruntea unei delegaţii de 15 bucovineni, 
pentru a duce mesajul Unirii Bucovinei autorităţilor 
române. Regele Ferdinand a sancţionat actul unirii 
prin decretul nr. 3744 din 18/31 decembrie 1918, 
publicat în "Monitorul Oficial" nr. 217 din 19 
decembrie 1918. Semnatarii actului au fost Regele 
Ferdinand | și lon |. C. Brătianu, președintele 
Consiliului de Miniștri. Prin Decretul-lege nr. 3746 
din 18-31 decembrie 1918, în funcţiile de miniștri 
secretari de stat fără portofoliu în guvernul central 
au fost numiţi lancu Flondor cu reședința la Cernăuţi 
și lon Nistor cu sediul la București. 

Adunarea de la Alba lulia s-a ţinut într-o 
atmosferă de sărbătoare. Au venit 1228 de delegați 
oficiali, reprezentând toate cele 130 de cercuri 
electorale din cele 27 comitate românești, apoi 
episcopii, delegaţii consilierilor, ai societăţilor 
culturale românești, ai școlilor medii și institutelor 
pedagogice, ai reuniunilor de meseriași, ai 
Partidului Social-Democrat Român, ai organizațiilor 
militare și ai tinerimii universitare. Toate păturile 
sociale, toate interesele și toate ramurile de 
activitate românească erau reprezentate. În acest 
timp- în 1 decembrie 1918- în sala "Cazinei" militare 
(clubului militar) din Alba lulia, cei 1228 delegați ţin 
adunarea. Ca președinte al Marii Adunări Naţionale 
a fost ales Gheorghe Pop de Băsești. Delegații la 
adunare au fost aleși pe baza votului universal și au 
primit mandate (credențiale) ce prevedeau ca 
adunarea de la Alba lulia să decidă unirea 
Transilvaniei, Banatului, Crișanei și Maramureșului 


Ţ— 


File de istorie 


cu Regatul României. Au participat și delegații 
Bucovinei și Basarabiei, care au ținut să aducă 
salutul țărilor surori, intrate mai dinainte în marea 
familie a statului român. În mijlocul aprobărilor 
unanime și al unui entuziasm fără margini, Ștefan 
Cicio Pop, președintele Consiliului Naţional Român 
Central, arată împrejurările care au adus ziua de 
astăzi, Vasile Goldiș expune trecutul românilor de 
pretutindeni și argumentează necesitatea istorică a 
Unirii, iar luliu Maniu explică împrejurările în care se 
înfăptuiește aceasta, socialistul Jumanca aduce 
adeziunea la Unire a muncitorimii române. 
Rezoluţia Unirii e citită de episcopul greco-catolic 
luliu Hossu: „Adunarea naţională a tuturor românilor 
din Transilvania, Banat și Țara Ungurească, adunaţi 
prin reprezentanții lor îndreptăţiţi la Alba lulia în ziua 
de 18 noiembrie / 1 decembrie 1918, decretează 
unirea acelor români și a tuturor teritoriilor locuite de 
dânșii cu România. Adunarea proclamă îndeosebi 
dreptul inalienabil al naţiunii române la întreg 
Banatul, cuprins între râurile Mureș, Tisa și Dunăre”. 

Textul rezoluţiei cuprinde programul de aplicaţie: 
autonomia provizorie a teritoriilor până la întrunirea 
Constituantei, deplină libertate națională pentru 
popoarele conlocuitoare, deplina libertate 
confesională pentru minoritățile din Transilvania, 
înfăptuirea unui regim curat democratic pe toate 
terenurile vieţii publice, reforma agrară radicală, 
legislaţie de ocrotire a muncitorimii industriale. 
Adunarea naţională dorește ca Congresul de pace 
să asigure dreptatea și libertatea atât pentru 
națiunile mari, cât și pentru cele mici și să elimine 
războiul ca mijloc pentru reglementare a raporturilor 
internaţionale. Ea salută pe fraţii lor din Bucovina, 
scăpaţi din jugul monarhiei austro-ungare, pe 
naţiunile eliberate cehoslovacă, austro-germană, 
sârbă, polonă și ruteană, se închină cu smerenie 
înaintea acelor bravi români care și-au vărsat 
sângele în acest război pentru libertatea și unitatea 
națiunii române, și, în sfârșit, exprimă mulțumirea și 
admiraţia sa tuturor puterilor aliate care, prin luptele 
purtate împotriva dușmanului au scăpat civilizația 
din ghearele barbariei. 

La ora 12 din ziua de 1 decembrie, prin votarea 
unanimă a rezoluţiei, Unirea Transilvaniei cu 
România era săvârșită. Rezultatul votului asupra 
rezoluţiei a fost anunţat de Gheorghe Pop de 
Băsești: „Adunarea Naţională a poporului român din 
Transilvania, Banat și părţile ungurene a primit 
rezoluțiunea prezentată prin Vasile Goldiș în 
întregimea ei și astfel unirea acestei provincii 
românești cu ţara mamă este pentru toate veacurile 
decisă”. 

Pentru coordonarea problemelor s-au constituit 
Marele Sfat Naţional, ca organ legislativ și Consiliul 
Dirigent, ca instrument executiv. Președinte al 
acestui organism a fost ales luliu Maniu. Până în 
toamna anului 1919, sediul Consiliului Dirigent a 
fost la Sibiu. În acest context, conceptul de 
problemă constituţională, dimensiunea ce o 
caracterizează şi definesc, precum şi implicaţiile 
sociale politice ale acesteia, oferă posibilitatea unor 
analize complexe, juridice, politice, economice şi nu 
în ultimul rând istorice privind cadrul constituţional al 
României interbelice, modul de aplicare a 
dispoziţiilor constituţionale, funcţionarea instituţiilor 
statului, raportul dintre autorităţile statului, 
implicarea forţelor politice în realizarea guvernării şi 
bineînţeles raporturile dintre autorităţile statului şi 
societate. 

Prin urmare, problema constituţională include nu 
numai conţinutul constituţiei, caracterul şi structura 
ei, ci întregul proces complex de edificare, aplicare, 
consolidare şi apărare a regimului politic în care s-a 
creat şi în care a funcţionat. În acest caz, este vorba 
de toate cerinţele, nevoile, ambițiile şi idealurile 
burgheziei româneşti în ascensiune, proces ce se 
derulează în tiparele intereselor economice, politice, 
ideologice ale acesteia şi care reflectă în acelaşi 
timp, într-o formă explicită, acuitatea contradicţiilor 
dintre diferiţi factori de putere în viaţa economică şi 
politică a statului. Problema constituţională nu este 
deci, la origine, atât o problemă de ordin juridic, ci 
de putere, de exerciţiul al conducerii statale, fiind 
cuprinsă în modul de interferare, de conjugare a 
intereselor, acţiunilor şi tendinţelor, formelor politice 
ale vremii, de impunere a unei formule de guvernare 
a ţării. 

Dobândind o semnificaţie politică şi juridică 
aparte, mai ales după formarea statului naţional 
unitar, problema constituţională nu se încheie odată 
cu elaborarea Constituţiei din 1923. Dimpotrivă, 
noul act adoptat a dezvăluit şi mai mult caracterul 
său de proces deschis, de „problemă” înţeleasă ca 
o confruntare permanentă a Constituţiei cu 
realitatea socială pentru care a fost creată. Dacă 
pentru acest motiv Constituţia din 1923 a 
reprezentat la început ţinta unor atacuri din partea 
unor partide în lupta lor pentru putere, şi chiar a 
opiniei publice, ea devine treptat Constituţia 
unificării României Mari, liantul politico-juridic al 
cimentării şi sudării teritoriale româneşti, iar între 
anii 1930-1933 „pilonul” de apărare a regimului 
parlamentar împotriva forţelor dictatoriale. 
Constituţia din 1923 s-a elaborat, deci, într-un 
context istoric ce a urmat marelui act politic de la 1 

decembrie 1918, a presiunii opiniei publice pentru 
vot universal şi a ţărănimii pentru împroprietărire, a 
revendicărilor muncitoreşti, în condiţiile în care 
societatea românească intra într-o perioadă de 
stabilitate şi când burghezia liberală devenea mai 
puternică, iar în interiorul Partidului Naţional Liberal 
influenţa Brătienilor era determinantă. Putem 
aprecia că în elaborarea noii legi fundamentale a 
statului au existat trei idei de bază ce au întrunit 
adeziunea unanimă a forţelor şi grupărilor politice 
ale vremii şi anume: ideea naţională; ideea evoluţiei 
democratice şi ideea monarhiei constituţionale. 
Acest fapt reiese cu pregnanţă din dezbaterile 
aprinse desfăşurate în cadrul Adunării Deputaţilor, 
în perioada 1920-1922. 

Analizată din perspectivă  istorico-politică, 
Constituţia din 1923, ca expresie a raportului real de 
forţe din perioada 1919-1923, a reprezentat 
aşezământul juridic şi politic principal pe baza 
căruia au funcţionat instituţiile fundamentale ale 
României întregite, conferind statului român forma 
de guvernământ monarhică, dar întemeiată pe 
regimul democratic parlamentar - constituţional. 
Constituţia din 1923 menţine în mare parte structura 
Constituţiei din 1866, preluând şi adâncind o serie 
de principii care au conferit caracterul de 
modernitate, precum şi posibilitatea reală de 
democratizare a statului şi societăţii româneşti 
interbelice. În acest sens, sub imperiul acestei 
Constituţii principiile reprezentativităţii, separaţiei 
puterilor, legalităţii şi legitimităţii legilor, ca şi cele 
privind sistemul electiv şi al regimului proprietăţii au 
fost mult mai pregnant reliefate comparativ cu cele 
cuprinse în Legea fundamentală din 1866. Deci, 
Constituţia din 1923 a constituit în perioada când a 
fost în vigoare un factor de progres în 
democratizarea societăţii româneşti. Analiza 
modului în care a fost elaborată şi adoptată 
Constituţia din 1923 conduce la concluzia că ea (ca, 
de altfel, şi cea din 1866) a îmbrăcat forma unui 
„pact”, rezultat din compromisul (înţelegerea) dintre 
monarh şi reprezentanța naţională. Caracterul de 
pact al Constituţiei din 1923 rezultă atât din modul 
de votare a ei de către ambele camere ale 
reprezentanţei naţionale (Adunarea Deputaţilor şi 
Senat), cât şi în sancţionarea de către rege, urmată 
de depunerea jurământului monarhului în faţa 
Parlamentului, prin care se angaja solemn că va 
respecta Constituţia. 

Conţinutul Constituţiei din 1923 includea 138 de 
articole spre deosebire de cea din 1866 care avea 
128 de articole. Au fost înlocuite sau modificate 
integral 20 de articole, fiind incluse 7 articole noi; de 

asemenea, au fost reformulate sau au primit adaosuri 
25 de articole, în timp de 76 de articole ale vechii 
Constituţii au rămas neschimbate. În literatura de 
specialitate istorică şi juridică, se pune în mod firesc 
întrebarea: ce prevederi şi elemente noi ca formă şi 
conţinut au fost introduse în Constituţia din 1923 şi 
care sunt trăsăturile care o caracterizează? Este 
dificil de formulat un răspuns tranşant, dar, în opinia 
noastră, pot fi identificate cel puţin 5 trăsături şi 
particularităţi, care conferă o anumită individualitate 
şi originalitate acestui aşezământ juridic şi politic: 

1. Constituţia din 1923 este un act normativ 
metodic şi judicios structurat, cuprinzând în cele opt 
titluri ale sale prescripţii referitoare la elementele 
constitutive ale statului, organizarea şi funcţionarea 
puterilor statului, alcătuirea şi funcţionarea 
sistemului electoral, organizarea socială, armată, 
financiară, administrativă etc. Ea introducea o serie 
de principii caracteristice funcţionării democraţiei, 
cum ar fi: garantarea drepturilor şi libertăţilor 
românilor fără deosebire de o origine etnică, limbă 
sau religie, egalitatea cetăţenilor în societate şi 
înaintea legii fără deosebire de o origine etnică sau 
de clasă socială, garantarea proprietăţii de orice 
natură, precum şi a creanţelor asupra statului, 
naţionalizarea zăcămintelor miniere, principiul 
votului universal, egal, direct, obligator şi secret, 
principiul legalităţii; 

2. Principiile legalităţii şi supremaţiei Constituţiei 
erau mai bine exprimate decât în Constituţia din 
1866. Remarcăm în acest sens dispoziţiile 
articolului 103 din Constituţie care instituiau pentru 
prima dată în România controlul de 
constituţionalitate a legilor, dând această 
competenţă Secţiilor Unite ale Curţii de Casaţie. 
Spre deosebire de Constituţia anterioară, noua lege 
fundamentală instituia controlul judecătoresc asupra 
constituţionalităţii legilor, ca instrument de garantare 
al supremaţiei Constituţiei. Deci, în 1923 norma 
constituţională deţine locul suprem, ea fiind 
superioară tuturor actelor normative care trebuie 
elaborate în baza şi cu respectarea constituţiei. 
Drept garant al integrităţii Constituţiei este 
desemnată Curtea de Casaţie, care devine instanţa 
supremă investită cu examinarea şi verificarea 
valorii constituţionale a legilor, având dreptul de a 
declara că o anumită normă juridică sau lege nu 
este aplicabilă părţilor, dacă nu a fost elaborată cu 
respectarea Constituţiei. În acest fel, se crea o 
garanţie importantă pentru evitarea excesului de 
putere în materie legislativă a Parlamentului. 
Preocupat de întărirea şi consolidarea principiului 
legalităţii şi supremaţiei legii, constituantul de la 

1923 a considerat necesar limitarea puterii 
discreţionare a autorităţilor executive a statului, 
instituind prin articolul 107,  „contenciosul 
administrativ”, respectiv dreptul puterii judecătoreşti 
de a verifica legalitatea actelor administrative şi de 
a restabili drepturile subiective ale cetăţenilor care 
au fost prejudiciaţi prin acte administrative nelegale 
sau neconstituţionale; 

3. În Legea Fundamentală din 1923 se 
formulează mult mai bine şi mai precis, comparativ 
cu aşezământul fundamental din 1866, principiul 
suveranităţii naţionale. Astfel, statul român era 
declarat ca stat naţional, unitar şi indivizibil al cărui 
teritoriu este inalienabil. Se interzicea colonizarea 
teritoriului naţional cu populaţii sau grupuri etnice 
străine. Constituţia consacra faptul că puterea 
politică aparţine naţiunii, dar care nu o exercită 
direct, ci prin reprezentanţi aleşi din corpul electoral, 
alcătuit din cetăţeni majoritari care aleg prin vot 
universal, direct, egal, obligatoriu şi secret; 

4. Un alt element de noutate constă în faptul că 
Legea Fundamentală din 1923 dă o caracterizare 
mai potrivită cu nevoile sociale dreptului de 
proprietate. Se admitea exproprierea pentru 
„cauzele de utilitate publică” nu numai în situaţiile 
limitativ stipulate de Constituţia din 1866, ci şi pentru 
„lucrările de interes cultural şi acelea impuse de 
interesele generale directe ale statului şi 
administraţiei publice”. Proprietatea este deci o 
funcţie socială şi interesele colectivităţii trebuie să 
primeze intereselor individuale chiar şi în materia 
proprietăţii particulare. Erau, de asemenea, 
redefinite şi extinse noţiunile de „domeniu public” şi 
„bunuri publice”. 

5. Din punct de vedere al formei şi condiţiilor de 
modificare, Constituţia din 1923 este considerată ca 
având un caracter rigid, neputând fi modificată sau 
revizuită decât cu respectarea anumitor cerinţe 
formulate expres. Cu toate acestea, după cum se va 
putea observa din aplicarea practică a normelor 
constituţionale, aşezământul fundamental elaborat 
în 1923 ne apare destul de flexibil, întrucât a dat 
posibilitatea adoptării unor  legiuiri ce se 
îndepărtează sensibil de litera şi spiritul prevederilor 
statuate de Constituţie. De aceea, pe bună dreptate, 
Nicolae Iorga afirma, cu ocazia discutării proiectului 
de Constituţie că în conţinutul lui sunt „lucruri spuse, 
care nu era nevoie să fie spuse şi anumite lucruri 
sunt evitate care trebuiau să fie spuse” şi necontenit 
sunt trimise la o legislaţie viitoare. 

Cu toate problemele legate de conţinut, dar mai 
ales de aplicarea sa, Legea Fundamentală din 1923 

a contribuit în mod evident la democratizarea 
statului român, în special prin sporirea rolului 
Parlamentului şi accentuarea principiului 
pluralismului ideologic, politic şi social. Constituţia 
din 1923 a creat fundamentul politico-juridic pentru 
funcţionalitatea regimului parlamentar, bazat pe 
corpuri legiuitoare constituite prin vot universal. În 
practica legislativă interbelică s-a creat o legătură 
directă între parlamentarism şi democraţie, 
pornindu-se de la premiza că suveranitatea 
naţională atribuită naţiunii nu poate fi exercitată 
direct, ci este delegată organelor statului. 
Reprezentând elementul constitutiv al democraţiei 
interbelice, trebuie subliniat faptul că dincolo de 
unele limite ce i-au fost caracteristice, Parlamentul a 
rămas ca o instituţie definitorie democraţiei 
româneşti, a cărei realitate în plan istoric şi juridic nu 
poate fi ignorată. Mai trebuie amintit că în 
funcţionarea mecanismului democratic un rol 
esenţial îl aveau partidele politice. Deşi Constituţia 
din 1923 garanta cetăţenilor dreptul la asociere ea 
nu conţinea, totuşi, nici un articol expres despre 
partidele politice. Legea electorală din 1926 este 
cea care creează noi organe electorale, grupările 
sau partidele politice, ca titulare de mandate de 
deputaţi, conferind acestora un rol precis în 
exercitarea sistemului democraţiei constituţionale 
Dinamica partidelor politice s-a caracterizat printr-o 
creştere a numărului lor în anii imediat postbelici şi 
tendinţa de fuziune cu efecte bipolare (1918-1927). 
În perioada următoare s-a manifestat un proces de 
sciziune şi de creare a unor grupări dizidente în 
interiorul celor două partide aflate la baza sistemului 
constituţional. Cu toate acestea, sistemul partidist 
interbelic ne dezvăluie o deschidere a acestuia spre 
democraţie, majoritatea formațiunilor politice fiind 
favorabile Constituţiei din 1923. 


Gânduri de final 

Solon, unul dintre cei șapte înţelepţi ai lumii 
antice, spunea că nu a dat atenienilor cea mai bună 
constituție, ci numai pe cea mai potrivită timpului și 
locului în care se afla societatea ateniană. 
Guvernanţii actuali nu au ajuns la această măsură, 
dimpotrivă, multe din legi și chiar norme 
constituționale sunt contrare stării sociale actuale și 
nu corespund scopului declarat formal, binele 
social, bunăstării oamenilor, garantarea libertăţilor și 
drepturilor fundamentale, apărarea valorilor și 
tradiţiilor spirituale și de credinţă ale poporului, 
consolidarea statului de drept. Dorim să mai 
subliniem un aspect. Constituţionalismul democratic 

contemporan, atât cât există, la fel și globalismul 
internaţional în toate formele sale sau modalităţile 
dictatoriale, constrângătoare, discriminatorii şi 
ateiste de exercitare a puterii în statele ce se 
consideră democratice, aparțin lumescului. Sunt 
trecătoare, au propria evoluţie și inevitabil involuție. 
Această pentru că tot ce aparţine acestei lumi este 
trecător și rămâne în precaritate. „Ce e val ca valul 
trece” spune Eminescu. Numai Dumnezeu este 
mereu același. Numai dreapta credință ortodoxă a 
poporului român s-a păstrat, s-a întărit și a rezistat 
tuturor prigoanelor, prigonitorilor și cataclismelor 
sociale. Și aceasta pentru că dreapta credință 
ortodoxă nu este din lume, este relevată de 
Mântuitorul nostru Domnul lisus Hristos și este 
transmisă din generaţie în generaţie prin lucrarea 
Duhului Sfânt și prin Sfânta Biserică Ortodoxă. 

Prin urmare, trebuie să fim conștienți de 
precaritatea acestei lumi finite și mărginite, să fim 
statornici în dreapta credință ortodoxă, să nu lăsăm 
pe guvernanţii de o clipă ai istoriei acestei lumi să 
ne spună cum să fim liberi, ce este bine pentru noi, 
în ce să credem și în ce să nu credem. Suntem 
datori să ne apărăm dreapta credință ortodoxă și 
sfânta Biserică strămoșească, așa cum și înaintașii 
noşti au făcut cu jertfă de sânge. Astfel ne vom 
putea păstra libertatea personală și libertăţile 
sociale de care trebuie să beneficiem și vom putea 
ridica și Constituţia, constituționalismul la înălțimea 
Adevărului, a valorilor și tradiţiilor ortodoxe ale 
poporului român. Mântuitorul nostru Domnul lisus 
Hristos a spus: „Dacă rămâneţi întru Mine şi 
cuvintele Mele rămân în voi, cereţi ceea ce voiţi şi 


se va da vouă” (loan, 15,7). Dumnezeu să ne ajute! 


Principele străin. De la idee la împlinire 


La 11 februarie 2022 s-au împlinit 156 de ani de 
la data loviturii de stat prin care Alexandru loan 
Cuza este îndepărtat de la conducerea Principatelor 
Unite ale Moldovei și Ţării Românești pentru a se 
îndeplini unul dintre principiile fixate prin rezoluțiile 
Adunărilor ad-hoc din 1857 şi anume instaurarea 
prințului străin. Problema principelui străin este însă 
mai veche și a apărut în contextul mișcării naţionale 
românești, cunoscând mai multe etape, în funcţie de 
maturizarea dezideratelor naţionale românești. 
Astfel, prin desemnarea unui principe străin drept 
domnitor al Principatelor se urmăreau mai multe 
obiective. Un prim obiectiv viza obținerea unui nou 
statut internaţional al Principatelor dunărene. În 
1856, prin Congresul de la Paris, care încheia 
Războiul Crimeii (1853-1856) se producea o 
schimbare a poziției externe a celor două ţări 
românești, care fuseseră puse sub garanția 
colectivă a celor șapte mari puteri europene, o 
îmbunătăţire considerabilă a statutului extern 
anterior, de suzeranitate otomană și “protectorat” 
țarist. Al doilea obiectiv urmărea recunoașterea 
unirii depline, administrative și politice, a Moldovei și 
Țării Românești, între 1859-1866. În același timp, 
instaurarea unui principe străin presupunea și 
intrarea într-o etapă superioară a luptei naţionale, 
anume obţinerea independenţei depline a tânărului 
stat român, pentru anii 1866-1877. 

Un scurt istoric asupra originii și semnificației 
principiului politic al prințului străin este revelatorie 
în sensul ideilor expuse. Astfel, încă din 1802, 
programele politice ale partidei naţionale ceruseră 
alegerea unui domn străin. În anii anteriori întocmirii 
Regulamentului Organic, acest principiu apare 
conexat revendicării esenţiale a Unirii Principatelor. 
Într-un memoriu din 1828 al boierilor din Țara 
Românească, înaintat diplomaților care pregăteau 
tratatul de pace de la Adrianopol din 1829, se cerea 
unirea celor două ţări române într-un principat “de 
sine stătător și neatârnat de Turchia”, care să fie 
pus sub ocârmuirea unui “prinţ din familiile 
domnitoare în Germania de Sus”. La rândul său, 
lordache Catargiu a formulat și el, cu ocazia 
întocmirii Regulamentului Organic pentru Moldova, 
o cerere asemănătoare într-un memoriu trimis 
autorităţilor țariste. După înăbușirea revoluţiei de la 
1848, această revendicare, amplu argumentată și 
dezbătută în anii 1853-1857, în nenumărate 
memorii, broșuri, note și rapoarte diplomatice, a fost 
adoptată de aproape toate forțele politice naţionale. 

După cum se știe, soarta politică a Principatelor 
Române a fost intim atașată cauzelor Războiului 
Crimeii (1853-1856) și forma un aspect esenţial al 
crizei orientale. În 1856, Războiul Crimeii polarizase 
interesul Europei la gurile Dunării, fiind un moment 
favorabil de afirmare a problemei românești în 

cadrul problemei orientale, maxima 
internaţionalizare a “chestiunii românești”. Astfel, la 
Conferința de la Viena (martie 1855), la primul punct 
al preliminariilor de pace figura modificarea 
statutului juridico-politic al Principatelor Române. 
Această modificare are loc prin articolul XXIII al 
Tratatului general de pace de la Paris, încheiat între 
Austria, Franța, Marea Britanie, Prusia, Rusia, 
Sardinia și Poarta Otomană, la 30 martie 1856, 
după finalizarea Războiului Crimeii. Poarta s-a 
obligat să acorde deplina libertate de cult, legislaţie, 
comerț și navigație ţărilor române. De asemenea, se 
instituia o Comisie specială care urma să plece la 
Bucureşti pentru a culege, la fața locului, informaţii 
asupra situaţiei din Țările Române și să facă 
propuneri cu privire la bazele viitoarei lor organizări. 
Mai mult, pentru a se afla dorințele populaţiei în 
legătură cu organizarea definitivă a celor două ţări, 
în fiecare dintre ele aveau să fie convocate cât mai 
grabnic divanuri ad-hoc, alese din reprezentanți ai 
tuturor stărilor sociale. 

Ținând seama de poziţia internaţională a Ţărilor 
Române, adunările ad-hoc nu erau competente să 
adopte hotărâri cărora să le corespundă o obligaţie 
internaţională de conformare, ci doar să formuleze 
deziderate ce urmau să fie supuse spre deliberare 
puterilor garante. În parametrii rolului ce le-a fost 
atribuit, adunările ad-hoc au funcţionat în Moldova 
între 22 septembrie/4 octombrie 1857-21 decembrie 
1857/2 ianuarie 1858, iar în Muntenia, între 29 
septembrie/11 octombrie 1857 și sfârșitul lui 
decembrie 1857. În Muntenia, Adunarea ad-hoc s-a 
mărginit să-și concentreze atenţia asupra 
următoarelor patru puncte, pe care le-a adoptat în 
ședința din 9/21 septembrie 1857: 

“Art. |. Chezășuirea autonomiei și a drepturilor 
noastre internaţionale, după cum sunt hotărâte 
amândouă prin capitulaţiile din anii 1393, 1460 şi 
1513, încheiate între Ţările Române și Înalta Poartă, 
precum și neutralitatea teritoriului moldo-român. 

Art. II. Unirea Ţării Românești și a Moldovei într- 
un singur stat și sub un singur guvern. 

Art. III. Prinţ străin, cu moștenirea tronului, ales 
dintr-o dinastie domnitoare d'ale Europei, ai cărei 
moștenitori, născuţi în ţară, am dori să fie crescuți în 
religia ţării. 

Art. IV. Guvern constituţional reprezentativ și, 
după datinile cele mai vechi ale ţării, o singură 
Adunare Obștească, care va fi întocmită pe bază 
electorală largă, încât să reprezinte interesele 
generale ale populaţiei române.” 

Rezoluţia cuprinzând dorinţele locuitorilor din 
Muntenia a fost prezentată în ședința din 8/20 

octombrie 1857 de către C.A. Creţulescu și votată a 
doua zi, la 9/21 octombrie 1857, în unanimitate. 

Şedinţele Divanului ad-hoc moldovean au început 
la 22 septembrie/4 octombrie 1857 sub președinția 
formală a mitropolitului și cea efectivă a 
vicepreședintelui Costache Negri. Din birou făcea 
parte și Mihail Kogălniceanu, care, de fapt, era 
factotum-ul Adunării, conform expresiei lui lon 
lonescu. În ședința a șaptea, din 7/19 octombrie 
1857, Mihail Kogălniceanu a prezentat proiectul de 
rezoluție, cuprinzând “dorințele fundamentale” ale 
românilor moldoveni: 

“1. Respectarea drepturilor Principatelor şi, 
îndeosebi, a autonomiei lor, în cuprinderea vechilor 
lor capitulaţii încheiate cu Înalta Poartă în anii 1393, 
1460, 1511, 1634. 

2. Unirea Principatelor într-un singur stat, cu 
numele de România. 

3. Prinţ strain, cu moștenirea tronului, ales dintr- 
o familie domnitoare ale Europei și ai cărui 
moștenitori să fie crescuţi în religia ţării. 

4. Neutraliatea pământului Principatelor. 

5. Putere legiuitoare încredințată unei Obștești 
Adunări, în care să fie reprezentate toate interesele 
nației. 

Toate acestea sub garanţia colectivă a Puterilor 
care au subscris Tratatul de la Paris." 

După cum se observă, ideea prinţului străin, una 
dintre cele patru sau cinci dorințe fundamentale ale 
românilor, exprimată solemn în octombrie 1857 de 
către Adunările ad-hoc ale Munteniei și Moldovei, 
era înscrisă separat, nemaifiind încorporată, ca 
până atunci, drept o condiţie sine-qua-non a Unirii 
Principatelor. Disocierea era necesară pentru a nu 
prejudicia opera de creare a statului naţional, care 
avea mulţi sorţi de izbândă, printr-o identificare a ei 
cu postulatul prinţului străin, ce era îndepărtat de 
puterile garante, pe motivul că acesta reprezintă un 
pericol pentru menţinerea, pe mai departe, a 
suzeranității Porții asupra Principatelor. 

Astfel, privind cele două rezoluţii ale Divanurilor 
ad-hoc, comisarii puterilor garante au redactat 
raportul lor în care analizau aceste rezoluții și, pe 
temeiul lor, făceau o serie de propuneri privind 
organizarea viitoare a Principatelor. Semnat în ziua 
de 1/13 aprilie 1858, raportul a fost înaintat 
Conferinţei de la Paris, care și-a început lucrările la 
10/22 mai 1858. Lucrările au ţinut aproape trei luni, 
până la 7/19 august 1858, când s-a semnat 
Convenţia de la Paris, care stabilea viitorul statut al 
Principatelor, din punct de vedere politic, social și 
administrativ. După cum se știe, textul Convenţiei 
era, de fapt, o consecință a acordului stabilit la 
Osborne (întâlnire franco-engleză, desfășurată între 

7-10 august 1857) și constituia un compromis față 
de dorinţa de unire a românilor. 

Se hotăra ca numele celor două ţări să fie 
Principatele Unite ale Moldovei și Țării Românești 
(și nu de România, așa cum își doriseră muntenii și 
moldovenii); acestea rămân sub suzeranitatea Porții 
și sub garanţia colectivă a marilor puteri europene. 
Va fi înfiinţată o Comisie Centrală, cu sediul la 
Focșani, care va pregăti proiectele legilor comune, 
și o Curte de Casaţie, comună, tot la Focșani. În 
ceea ce privește puterea executivă, aceasta era 
încredințată câte unui domnitor pentru fiecare ţară, 
ales pe viaţă dintre cetăţenii de a doua generaţie, 
având vârsta de cel puţin 35 de ani și un venit 
funciar de 5.000 de galbeni, cu condiţia de a fi 
ocupat o funcţie publică timp de 10 ani sau de a fi 
fost membru al Adunărilor. Domnitorul avea să-și 
exercite atribuţiile cu ajutorul miniștrilor. 

Se observă, deci, că Puterile garante înlăturaseră 
principiul prinţului străin pentru că acesta ar fi 
însemnat stricarea echilibrului fragil instaurat între 
cele şapte Puteri garante, prin sporirea influenței în 
Principate a uneia sau alteia dintre acestea. Un 
domn pământean era, mai mult sau mai puţin, în 
funcţie de personalitatea sa și de forțele politice pe 
care le sprijinea, supus influențelor externe. 
Românii, însă, asociau, în programul lor de 
revendicări, prințul străin cu ideile de unire, 
independenţă și organizare modernă. Acest lucru 
este observat și de reprezentantul diplomatic al 
Belgiei la București, J. Joares, în octombrie 1857, 
într-o depeșă diplomatică. Astfel, diplomatul 
belgian, analizând condiţiile politice, comunică 
ministrului de externe că singura alternativă pentru 
noul regat (sic!) de a se păstra liber de orice 
influenţă din afară, de a-și menţine independenţa și 
neutraliatatea garantată de Puterile semnatare este 
să-și ia drept șef un principe dintr-un stat secundar 
al Europei. Totodată, se arată că admiterea unui 
prinţ străin ar implica independenţa absolută a 
noului regat (sic!), sfărâmând, prin forța lucrurilor, 
legăturile feudale, atât de șubrede, care îl leagă de 
Turcia. Sunt prezentate, în continuare, dificultăţile 
alegerii și avantajul care decurge pentru Imperiul 
Otoman și pentru Austria din alegerea unui domnitor 
pământean. 

În adunarea ad-hoc din Țara Românească se 
votează în unanimitate un amendament, propus de 
prințul Ghica, în conformitate cu care principele 
pământean ar reprezenta o calamitate pentru noul 
stat. Și în 4/16 ianuarie 1859, Mihail Kogălniceanu a 
prezentat, în numele mai multor deputați — printre 
care figura și Alexandru loan Cuza — propunerea ca 

Adunarea să ceară acordarea unui principe străin. 
Însuși Cuza, în nota adresată Puterilor garante a 
doua zi după alegerea din Țara Românească (la 25 
ianuarie 1859), pledând pentru recunoașterea sa ca 
domn al Principatelor Unite, constata că “țara a 
cerut unirea cu un prinț străin. Cât despre mine 
personal (...) lipsit de ambiţie personală și nedorind 
alta decât binele ţării mele, așa cum ea îl înțelege și 


Carol de Hohenzollern 


îl cere, nu am trebuința de a declara că voi fi 
totdeauna gata de a mă întoarce la viața privată și 
nici nu voi considera retragerea mea ca un 
sacrificiu...” 

Cu timpul, făgăduielile cuprinse în această notă, 
care a apărut în “Monitorul Oficial” al Moldovei și 
Țării Românești, vor fi mereu amintite domnitorului 
de adversarii săi politici, mai ales după lovitura de 
stat din 2 mai 1864 și instaurarea regimului domniei 
personale. Astfel, Alexandru loan Cuza a primit 
domnia ca pe un “mandat imperativ”; era convins că 
alegerea sa fusese concepută doar “ca un mijloc de 
a se ajunge la îndeplinirea unor dorinţe ce fuseseră 
refuzate de puterile garante”. În concepţia 
fruntașilor Partidei naţionale, domnul nou ales 

“trebuia să fie în ambele Principate intermediarul 
care urma să asigure Unirea Principatelor sub un 
prinţ străin, potrivit programului adoptat de mișcarea 
unionistă”. 

Înainte de a analiza mai profund motivațiile 
interne ale înscăunării unui principe strain și modul 
de afirmare a acestui principiu în noua etapă politică 
deschisă de domnia lui Cuza, este necesar a urmări 
și în exterior ideea de principe străin. Astfel, 
revendicarea înscăunării în fruntea statului national 
a unui domnitor ales dintr-o dinastie occidentală nu 
reprezenta în epocă o inovaţie românească. Acest 
lucru se înfăptuise în Belgia, unde, după 
proclamarea independenţei, în 1831, fusese 
înscăunat ca rege Leopold | de Saxa Coburg. Acest 
experiment era invocat în permanenţă de oamenii 
noștri politici ca un exemplu de urmat pentru 
crearea unei “Belgii la gurile Dunării” sau a unei 
“Belgii a Orientului”. La fel procedaseră grecii, în 
1832, când proclamaseră ca rege pe Otto de 
Bavaria, iar după detronarea acestuia, îl aleseseră 
pe George |, din familia domnitoare daneză, în 
1863. 

Astfel, instituţia monarhiei constituţionale era 
considerată un instrument pentru întărirea 
naţionalităţii și, în același timp, un factor de 
stabilizare a vieţii politice, având o influenţă 
ponderatoare asupra tuturor grupărilor care se 
înfruntau pe scena vieţii politice. Cum la noi nu 
exista (după opinia unanimă din epoca respectivă) 
nicio familie care să aibă prestigiul și autoritatea 
morală pentru a îndeplini această înaltă misiune, nu 
se întrevedea decât soluția înscăunării, cu drepturi 
ereditare, a unui principe dintr-o dinastie 
occidentală. Această soluție oferea multiple 
avantaje: se punea capăt electivităţii domnului 
dintre pământeni, principiu ce  întreţinuse 
instabilitatea accentuată a domniei (între 1800-1859 
se perindaseră pe scaunul Țării Românești 14 
domnitori, iar pe cel al Moldovei 12 domnitori), 
rivalităţii dintre pretendenți (în Țara Românească, în 
zilele anterioare alegerii lui Cuza erau 38 de 
pretendenți, conform istoricului Nicolae lorga), 
corupției, favoritismelor. Prin aducerea pe tronul 
României a unui prinţ străin, dintr-o casă suverană 
a Europei, se urmărea consolidarea situaţiei interne 
și externe a ţării încât să nu mai servească puterilor 
celor mari ale continentului drept simplu obiect de 
compensație pentru toate combinările lor teritoriale, 
conform lui Titu Maiorescu. 

Au existat și calculele anumitor categorii sociale. 
Astfel, marii proprietari de pământ au văzut, teoretic, 

în persoana principelui străin, pe omul de prestigiu 
care, prin naștere şi nume, nefiind egalul nimănui, 
se putea impune tuturor, fără a se simţi cineva 
umilit. În plus, elementele liberale întrevedeau, pe 
lângă posibilitatea afirmării lor politice, și 
posibilitatea atragerii capitalurilor internaţionale. 
Această idee a principelui străin s-a transformat într- 
un program politic care-i reunea, în ciuda 
divergențţilor interne, pe toți factorii politici importanți 
din Principate. Împotriva acestui program politic, 
nimeni nu se putea ridica fără a-și atrage învinuirea 
că lucrează împotriva voinţei şi intereselor ţării. 

Încă de la înscăunarea sa, Cuza a avut de 
înfruntat două tendinţe. Una conservatoare, 
promovată de foste famiii princiare, care, neputând 
asigura un domn din rândurile lor, reiau ideea 
prințului străin, prin presă, întruniri electorale, 
proiecte de organizare a statului. A doua tendinţă 
era cea liberală. După cum se ştie, liberalii sunt, prin 
ideologia lor, republicani, însă devin monarhici din 
necesitate, acceptând compromisul între principiul 
monarhic și cel republican, anume al domniei 
ereditare pe viață. Liberalii, până la integrarea 
administrativă, îl susțin pe Cuza, atâta timp cât cred 
că-l pot transforma într-un exponent al luptei pentru 
un regim cvasi-republican. În această etapă 
consideră că ideea de principe străin este 
dăunătoare pentru însăși existenţa statului naţional. 
Astfel, în iulie 1859, C.A. Rosetti respinge ideea de 
a înscrie într-un proiect de constituţie, ideea Unirii, 
cu un principe străin pentru că acesta ar fi devenit 
un instrument în mâna Rusiei sau a Turciei în acea 
conjunctură. Susținerea domnitorului Unirii era 
considerată drept “necesitate naţională”. Mai târziu, 
C.A. Rosetti va lucra pentru aducerea în ţară a unui 
principe străin și proclamarea sa ca rege. La rândul 
lor, radicalii respingeau ideea principelui străin, 
până în ziua integrării administrative. În opoziţie cu 
radicalii, cercuri conservatoare din Moldova 
susțineau ideea principelui străin. 

Aversiunea lui Cuza faţă de radicali, accentuată 
după 24 ianuarie 1862, îl îndepărtează de ei, astfel 
că, în toamna lui 1862, lon C. Brătianu ajunsese la 
convingerea că instalarea unei dinastii străine 
devenise un obiectiv politic important. În acest 
context, pe acest teren, are loc apropierea liberali- 
conservatori și crearea “monstruoasei coaliţii, care 
va orchestra detronarea lui Alexandru loan Cuza, 
prin lovitura de stat din 11 februarie 1866. 

Un prim moment de apropiere dintre conservatori 
și liberali îl constituie ședința din 22 ianuarie 1863, 
în care s-a prezentat în Adunarea Electivă, de către 

Anastase Panu, un amendament la proiectul de 
adresă la mesajul tronului, semnat de 31 de 
deputaţi, atât liberali: C.A. Rossetti, I.C. Brătianu, ȘI. 
Golescu, A. C. Golescu, |. Ghica, cât și conservatori: 
G.B. Știrbey, Gr. Bibescu, Basarab-Brâncoveanu, 
Gr. M. Sturdza, D. Ghica, A. Asachi, C.N. Brăiloiu. În 
Corpul legiuitor, conservatorul Gr. M. Sturdza 
propune deschis o acţiune în vederea instalarării 
unei domnii străine, cerând lui Cuza “să caute să ne 
dobândească un principe străin apoi să se retragă 
în viața particulară, conform angajamentului 
asumat”. Însă, la 11 februarie 1863, I.C. Brătianu 
declară că un principe străin ar fi însemnat “un 
principe muscal, austriac sau vreun pașă turcesc”, 
care ar fi lovit pe radicali. Radicalii, în condiţiile crizei 
orientale, se temeau de aducerea unui “duce 
oarecare” sau a vreunui pământean, care “ar ţine 
sabia în mână” (aluzie la generarul Florescu, ce 
deţinea legături cu Rusia și care ar fi putut deveni 
domn). 

După lovitura de stat a lui Cuza, din 2 mai 1864, 
acțiunile pentru detronarea sa se înmulțesc, iar 
mișcarea pentru aducerea unui principe străin 
creşte în intensitate. Acesta este contextul în care 
se formează, în iunie 1865, acea alianţă, pe care 
Cezar Bolliac a numit-o “monstruoasa coaliție”, care 
avea drept scop apărarea regimului constituțional și 
îngrădirea tendinței de guvernare personală a lui 
Cuza, peste voinţa corpului legislativ. Scopul final îl 
reprezenta detronarea lui Cuza și înfăptuirea unui 
punct al programelor unioniste din 1857: prinţ străin. 
“Monstruoasa coaliție” era foarte eterogenă din 
punctul de vedere al ideologiilor, cuprinzând radicali 
munteni și moldoveni, în frunte cu Anastase Panu; 
liberali moderați: lon Ghica; conservatori munteni: 
C.N. Brăiloiu și A. Asachi și moldoveni: Gr. M. 
Sturdza. leşea din coaliție nucleul din jurul lui Mihail 
Kogălniceanu. Se formase, după 2/14 mai 1864, 
sub numele de “Progresul”, o societate cu caracter 
literar şi politic care afirma că luptă pentru apărarea 
regimului constituțional, dar care urmărea, ca ultimă 
consecință, îndepărtarea lui Cuza. Din societate 
făceau parte: G. Gr. Cantacuzino, care, fiind 
magistrat la Curtea de Apel din București, își dăduse 
demisia ostentativ după lovitura de stat; un fost 
consilier la Casaţie: loan Sturdza, doi consilieri în 
funcţie: Gr. Lahovary și G. Economu, doctorul în 
drept Neculai Racoviţă, licenţiaţii în drept N. 
Blarenberg, Emanuel Creţulescu, doctorul în 
medicină, Panait latropol ș.a. 

Ceea ce i se reproşa lui Cuza era faptul că 
instaurase domnia personală, dictatura, uitându-se 

că fusese nevoit să o instituie din cauza obstrucției 
sistematice a opoziţiei. De asemenea, i se mai 
reproșau: scăderea rolului și prestigiului Camerei 
(care însă barase drumul spre o lege electorală 
liberală și spre împroprietărirea ţăranilor); starea 
financiară precară, salariile neplătite cu lunile, 
deficitele bugetare permanente și goana după 
împrumuturi, care erau însă necesare pentru 
reorganizarea statului, că se înconjurase de o 
“camarilă”, care făcea trafic de influenţă și se 
îmbogățea. În fruntea acestei camarile se găseau 
Cezar Librecht, directorul general al poștelor şi 
telegrafului, generalul Florescu ş.a. Toate aceste 
critici și motive de nemulțumire, abil speculate, 
impresionau opinia publică. Mai mult, complotiștii au 
reușit să atragă de partea lor și pe o serie de 
comandanţi de unităţi militare din București: coloneii 
N. Haralambie, |. Călinescu, D. Creţulescu, maiorul 
Lecca Dimitrie, căpitanii C. Pillat, Al. Lipoianu, Anton 
Berindei, Anton Costescu, Al. Candiano-Popescu 
ș.a. 

La această stare de lucruri interne se adăugau 
acțiunile din străinătate pentru detronarea lui Cuza, 
conduse de conservatorul Gr.  Bibescu- 
Brâncoveanu și liberalii Anastase Panu și Eugeniu 
Carada, încă înainte de 2 mai 1862. Se urmărea 
obținerea consimțământului Franţei la detronarea lui 
Cuza. În aprilie 1864, aceștia obținuseră chiar 
consimțământul prințului Napoleon, văr cu 
Napoleon III, de a ocupa tronul României. În mai 
1864, Parisul constituia centrul opoziţionist pentru 
răsturnarea lui Cuza. La rândul său, Cuza a lăsat să 
planeze asupra-i ameninţarea detronării spre a 
putea prelua iniţiativa cu toată energia și să prezinte 
lovitura de stat drept o măsură de autoapărare. 
După recunoașterea pe plan extern a noului regim, 
activitatea de răsturnare a domnitorului devenise 
mai dificilă. În acest timp, cei doi emisari ai opoziției, 
Gr. Bibescu-Brâncoveanu și Anastase Panu, au 
cerut puterilor garante să nu se amestece în 
treburile interne ale ţării, promiţându-le îndepărtarea 
lui Cuza “fără cel mai mic șoc politic, fără cea mai 
mica lovitură”. 

Și, într-adevăr, detronarea lui Cuza are loc fără 
mari convulsii, printr-o lovitură de palat. Cuza nu 
opune rezistență, semnând actul de abdicare: “Noi, 
Alexandru loan |, conform dorinţei naţiunii, depun 
astăzi, 11/23 februarie 1866 cârma guvernului în 
mâna unei locotenenți (sic!) și a ministerului ales de 
popor”. În aceeași zi, la 11 februarie 1866, la orele 
unu după-amiază (abdicarea avusese loc la ora 
cinci dimineaţa), Camera și Senatul au fost 

convocate în ședință extraordinară. Locoteneţa 
domnească (lon Ghica, colonelul Haralambie și 
Nicolae Golescu) și guvernul au dus la cunoștință 
actul abdicării; deputaţii și senatorii au procedat 
apoi la proclamarea ca domn al României, sub 
numele de Filip |, a contelui de Flandra, din familia 
domnitoare belgiană; acesta însă a refuzat coroana 
ce i se oferea. 

Se observă, din cele prezentate că, în cursul 
domniei, ostilitatea împotriva lui Cuza s-a 
generalizat; actele mari săvârșite (reformele) și 
politica Puterilor garante l-au izolat, au stimulat 
opoziția și i-au grabit căderea. Înlăturarea 
domnitorului unirii, oricât de paradoxal părea faptul, 
devenise necesară, pentru asigurarea stabilităţii şi 
înlăturarea stării de provizorat. În asemenea 
condiţii, actul de la 11/23 februarie 1866 a 
reprezentat un protest împotriva regimului 
internaţional impus și afirmarea nevoii de 
independenţă. Astfel că, înlăturarea principelui 
Cuza și imediata desemnare în locul lui a unui 
principe străin au provocat iritarea puterii suzerane 
și a unei părţi din puterile garante. S-a creat atunci 
o situaţie extrem de primejdioasă pentru români. A 
existat pericolul unei intervenţii otomane, pentru 
destrămarea unirii și, la aceasta, s-au adăugat și 
“combinaţiile politice” ale politicii secrete a 
principelui protector, Napoleon al Ill-lea. A fost un 
moment de criză, depășit, ca și în anii Unirii, prin 
atitudinea hotărâtă a celor direcți implicați. 

Ca urmare a planului lui Cuza de a renunţa la 
domnie și de a-și asigura succesiunea printr-un 
principe străin, în cercurile diplomatice europene se 
discuta această problemă chiar înainte de 11/23 
februarie 1866. La 27 decembrie 1865/8 ianuarie 
1866, contele Apponyi, ambasadorul Austriei în 
Marea Britanie raporta la Viena îngrijorarea Marii 
Britanii privind candidatura unui principe străin în 
Principate, deoarece puterile garante nu s-ar fi putut 
înțelege asupra persoanei acesteia. Prin 
proclamarea ca principe a lui Filip de Flandra, 
Adunarea Deputaţilor și Senatul au pus din nou 
Europa în fața unei probleme soluționate. Alegerea 
lui Filip de Flandra nu fusese întâmplătoare. El 
reprezenta Belgia, statul naţional și modern, model 
pentru cei care voiau să creeze o “Belgie a 
Orientului”, din punct de vedere al instituţiilor, al 
statutului internaţional de independenţă și 
neutralitate, la gurile Dunării. La 14/26 februarie 
1866 refuzul lui Filip a fost comunicat la București, 
ceea ce creat o situație de criză. Peste o lună s-a 
găsit altă soluţie: candidatura unui principe de 

Hohenzollern, înrudit și cu regale Prusiei și cu 
Napoleon III, fiind și viitorul cumnat al lui Filip de 
Flandra. 

În ziua în care sosea la București refuzul 
principelui Belgian, Imperiul Otoman avea acordul 
puterilor garante pentru a trimite la București un 
comisar cu misiunea de a pune capăt Unirii. 
Divergenţele dintre Marile Puteri garante însă au 
fost favorabile cauzei românești. În locul trimiterii 
comisarului otoman, a fost decisă convocarea la 
Paris a unei Conferinţe a puterilor garante și a 
puterii suzerane. Conferinţa de la Paris și-a început 
activitatea la 26  februarie/10 martie 1866, 
dovedindu-și de la început slăbiciunea prin 
manifestarea divergenţelor dintre participanți. 
Pentru “împăcarea” Porții Otomane, la 
Constantinopol fuseseră trimiși Manolache 
Costache Epureanu, Gheorghe Costaforu și G. 
Golescu, pentru a cere puterii suzerane să nu se 
împotrivească “dorinței unanime a naţiunii române”. 

Avansată de I.C. Brătianu și de loan Bălăceanu, 
la 14/26 martie 1866, ideea candidaturii lui Carol de 
Hohenzollern, acceptată în principiu de cel interesat 
la 19/31 martie 1866, a fost soluţionată prin 
plebiscitul desfășurat în România între 3/15 și 8/20 
aprilie 1866. Contestate de Conferinţa de la Paris, 
evenimentele petrecute în Principatele Unite erau 
ireversibile, deși diplomaţii Marilor Puteri stăruiau 
asupra necesităţii desemnării unui principe 
pământean, Cu 109 voturi din 115, Adunarea 
Deputaţilor a votat la 1/13 mai 1866 o moţiune prin 
care se proclama că România “era una și 
nedespărțită sub domnia ereditară a unui principe 
străin”. 

Renunţând la o acţiune militară în Principate, 
datorită neîntrunirii consensului Marilor Puteri dar și 
al răscoalei din Creta, la 11/23 octombrie 1866, 
Poarta Otomană emite firmanul de recunoaștere a 
domniei ereditare a lui Carol, impunând și un număr 
de obligaţii. Prin recunoașterea principelui Carol se 
încheia prima etapă a perioadei istorice inaugurate 
la 11/23 februarie 1866, fiind și un pas înainte spre 
realizarea programului proclamat de articolului III al 
Adunărilor ad-hoc în 1857. În luna octombrie 1866, 
Pricipatele Unite Române își reocupaseră locul 
printre statele europene, având în fruntea lor un 
principe european, drumul spre independenţă era 
deschis, iar unirea, încă o dată confirmată, era 
definitivă. 

Vechi acte din Pitești (Il) 


Continuăm explorarea Piteștilor medievali prin 
publicarea unor documente de secol XIX, mai precis 
a primelor acte din arhiva bisericii domnești „Sf. 
Gheorghe”. Preţiosul dosar a fost descoperit 
accidental de către autor în dosarul — mai mare — pe 
1903, ceea ce ne împinge la constatarea că un 
cleric (foarte probabil părintele Marin Braniște, un 
erudit cercetător al trecutului bisericesc și cultural 
local) l-a ascuns pentru a nu cădea în mâna 
comuniștilor. Documentele variază în importanţă, 
însă toate oferă brut, reversibil și fermecător Piteștii 
de acum două secole. Cronologic, documentele 
sunt următoarele: vânzarea de către biserica 
domnească a unui petic de pământ lui Lilea 
brașoveanu (1817, copie); vânzarea către biserica 
domnească a unei prăvălii de către Ioniţă măcelarul 
și de către soţia lui, Despa (1819); vânzarea de 
către Tudorache măcelaru și de către soția lui, 
llinca, a unei prăvălii din dreptul bisericii domnești 
către hagi Boiu (1821); testamentul Zmarandei 

Mantu (1822, copie), o învoială de embatic a lui 
Constantin, fiul popii Preda (1825); hagi Țenea 
vinde bisericii domnești și „Precista din Coastă” un 
petec de loc (1826); o învoială de embatic a doi 
etnici bulgari de luare cu embatic a unor prăvălii 
dărăpănate de pe un loc al bisericii domnești (1828); 
Nicolae sin Dumitrache Păun vinde bisericii 
domnești o prăvălie (1830); Lilea Teodor, chiriașul 
bisericii domnești, este lăsat să-și facă o altă intrare 
la prăvălie în schimbul recondiţionării trotuarului din 
fața altor două prăvălii (1838, copie). 

„Încredinţăm cu zapisul nostru la mâna dumisale 
chir Lilea braşoveanu de aici, din oraşul Piteşti, 
precum să să ştie că i-am vândut un locşor din dosul 
prăvălii dumisale al sfintei biserici domneşti ce l-au 
avut şi d-lui înnainte închis cu zid ţiindu-l cu embatic, 
adică patru palme din gârlă până în zidul biserici cel 
vechi şi acum nefiind trebuincios sfintei b. i l-am 
vândut dlui sus numitului de a noastră bună voe 
statornic în talere una sută cinci zeci, pre care bani 
i-am priimit toţi deplin în mâinile noastre. Şi d-lui să 
aibă a stăpâni acest loc cu bună pace şi de nimini 
nesupărat, atât dlui, cât şi copii dlui care Dmnezeu 
i-au dăruit şi pre care îi va mai dărui din neam în 
neam 

Drept aceia, spre încredințare, ne-am iscălit. 

1817 noembr. 8. 

Niţul iereu protocotarie protocotarie protopop 

P<opa> Nicolae proin prot<opop>, mart. 

Popa Ilie, martor 

Dobrian, epitropul biserici 

Şi am scris eu, diiaconu Vasilie Gărdescu, cu 
zisa d-lor şi martor . 

Poliţiia oraşuli Piteşti. Copiia aceasta, fiind 
scoasă întocmai după original, să adeverează de 
Poliţie 

Pentru d. şeful Poliţii, Vasilie Stroescu. 

1850 ghenar 20, no. 24841. 


XX 


„Adică eu, cel mai jos iscălit, dinpreună cu soţiia 
mea care mai jos ne vom iscăli, încredinţăm cu 
zapisul nostru la mâna dmnealor epitropilor Sfintei 
Biserici Domneşti de aicea din oraşul Piteştii, unde 
să prăznueşte hramul Sfîntului Marelui Mucenic 
Gheorghie, precum să se ştie că având eu o 
prăvălie în târg, în Uliţa cea Mare a târgului, alăturea 
pe de la vale cu prăvăliia Sfintei biserici ce o are 

danie de la Cârstea măcelaru şi pe de la deal 
alăturea cu prăvăliia lui Neculae sin Barbu Treanţă 
şi fiindcă eu am mare trebuinţă de bani, neavând alt 
mijloc, cu bună orânduială o am făcut vânzătoare 
această prăvălie şi fiind că să protimiseşte sfânta 
biserică mai bine, decât altu strein. 

De aceia, o am vândut sfintei biserici statornică 
în drept bani gata talere doao mii şi doaă sute 
tocmai, pre care bani i-am priimit toţi deplin în mâna 
mea din mâna d-lor epitropilor, adecă de la jupân 
Dobriian boiangiu. 

Deci, să o stăpânească sfânta biserică această 
prăvălie, înpreună cu locu iei, în veci şi nesupărată, 
fiind această vânzare este ştiută atât tuturor 
rudeniilor mele, cât şi tuturor mahalagiilor care să 
vor iscăli într-acest zapis. 

lar eu, pentru mai adevpărată credinţă, m-am 
iscălit înpreună cu soţiia mea, punând şi degetile în 
loc de pecete. 

1819 martie 6 

Eu loniţă măcelariu, dinpreună cu soţiia mea 
Despa, vânzători 

Popa Nicolae dhv. ot Biserica gospod, martor 

Popa Sanfir ot b. gospod, martor 

Gancio boiangiu, martor 

Costandin Manole, martor'2 

Testamentul județului de Pitești Ștefan, 1810 


XX 


„Adecă eu, care mai jos mă voi iscăli, încredinţez 
cu acest zapis al mieu la mâna d-lui jupân hagi Boiul 
din Piteşti pentru de a fi ştiut că din docă prăvălii ce 
le-am făcut eu pă locul ce l-am avut de zestre şi cu 
bună voinţa soţii mele i-am vândut d-lui o prăvălie, 
în drept talr. trei mii trei sute şi patruzeci, care bani 
i-am priimit toţi deplin în mâinile noastre pe numita 
prăvălie, care prăvălie să află în Uliţa Piteştilor cea 
Mare, în dreptul Biserici Domnegşti, unde să 
cinsteşte şi se prăznueşte hramul Marelui Mucenic 
Gheorghie, însă cu pământul ei şi lungul ei merge 
din podul uliţii până în jumătatea gârlii ce curge pe 
supt prăvălii, atâta loc să află bun statornic, iar pe 
cât loc mai calcă prăvăliia din jumătatea gâriii şi cu 
curticica care este în dos este al sfintei biserici ce 
mai sus să arată luoat cu embatichi prin zapis de la 
epitropi sfintei biserici pentru care embatic rămâne 
a-i face dlui chir hagiu deosibit aşăzământ cu 
epitropii sfintei biserici după coprinderea zapisului 
mieu ce-l am dat la sfânta biserică pentru 
aşăzământul a patru prăvălii, care prăvălie pe de la 
deal să vecineşte cu prăvăiliia numitei biserici, iar 
pe de la vale să vecineşte cu prăvăliia mea şi 
stăpânirea să o aibă din jumătatea zidului prăvălii 
mele până în zidul prăvălii sfintei biserici. 

Deci să aibă atât d-lui cât şi fii d-lui, câţi 
Dmnezeu îi va dărui, a o stăpâni cu bună pace şi 
nestrămutat de către nimini, fiind că de bună voia 
noastră am vândut nesiliţi de nimini şi cu ştirea i 
voinţa tuturor rudelor. 

Şi când s-au făcut acest zapis au fost şi alte 
obraze de cinste care mai jos să vor iscăli. lar noi, 
pentru mai adevărată credinţă, ne-am iscălit puindu- 
ne şi degetile la nume în loc de pecete, ca să se 
crează. 

1821 apr. 23 

Eu, Tudorache cojocarul dinpreună cu soţiia mea 
llinca, vânzători 

Parthenie buligeanu 

Eu postelnicu loan sin Pătru zidaru şi înpreună cu 
fi-mieu Grigorie, adeverez 

Eu Costandin Manole, martor”3. 


XX 


„Copie după cea adevărată diiată a răposatei 
Zmăranda, soţiia răposatului Gge. Mantu, sora 
răposatului jupân Theodorache Simionoiu, pentru 
un loc de prăvălie ce-l lasă danie b. Sfântului 
Gheorgie dintr-acest oraş Piteşti, pe care loc s-au 
făcut prăvăliia ce şade Badea băcanu într-ânsa, 
alăturea cu Hristea băcanu. 

Cu această diiată, viind însuşi protopopul Vasilie 
înnaintea mea şi arătându-m că însuş răposata aşa 
au lăsat, am iscălit şi eu 

Vlasie protosinghel, 1822 avgt. 24.. 

De vreme ce întâmplarea cea viitoare este 
nevăzută şi însuş îngerilor necunoscută, pentru că 
numai lui Dmnezeu sânt cunoscute, drept aceia, eu 
Zmaranda, soţiia răposatului Gheorghie Mantul, fată 
răposatului Simeon judeţu, de aici din Piteşti, am 
socotit mai nainte, până a nu mă cuprinde sfârşitul 
vieţii mele şi până îm sânt minţile întregi şi 
sănătoase, să-m fac diiată şi să dovedesc gândul 
mieu către moştenitori miei cu care voesc să 
chivernisească ei averea mea mişcătoare şi 
nemişcătoare, după petrecerea mea din viaţă. 

Ci întâi mă rog lui Dmnezeu ca unui milostiv să- 
m erte mulţimea păcatelor mele ce am greşit ca un 
om într-această lume, mă rog şi tutulor creştinilor cui 
ce voi fi greşit să mă erte şi de mine încă să fie ertaţi 
toţi, câţi îm vor fi greşit şi ver ce rău îm va fi făcut. 
După aceasta, mai întâi de toate arăt toată zestrea 
şi rămasurile de la părinţi miei şi pă unde am a da şi 
a lua cu zapise şi fără de zapise, cu care însărcinez 
cu căutarea sufletului mieu pe  frati-mieu, 
Theodorache, i pă dlui chir Dobrian boiangiu de a-m 
face pogribaniia şi pomenirile cele obicinuite până la 
înplinire de trei ani. 

Aşijderea şi sărindarile ce las la biserici, însă: 
zece sărindare să să dea la zece biserici aici în 
Piteşti, cu doo ce să vor da la schitu Văi Mari unu şi 
altul la Săpata, une ne aflăm ctitori. lar pentru toate 
celelalte rămasurile las nepoților miei Atahanasie şi 
fraţilor lui, fii răposatei soru-mi Joiţi şi lui Nicolae şi 
frate-său Costache numai fii  frate-mieu 
Theodorache care au să stăpânească fieştecare 
partea sa după înplinirea de trei ani, căci pân atunci 
le las toate supt zaptul numiţilor epitropi de a putea 
întâmpina cheltuelile pomenirilor, după orînduială, 
făr numai prăvălia biserici să fie de loc pă seama 
biserici după moartea mea. 

Casa ce o am zestre de la părinţi, cu locul 
jumătate, care loc să începe din fund despre răsărit, 
din locul nepoată-mii Catinchi, ce i l-au dăruit 
răposata maică-mea, şi merge spre apus până în 
locul nepotă-mieu Costache, cu prăvălie ce este în 
drept casii şi cu tot coprinsul ce va cădea pă partea 
caselor, iar pă despre miazănoapte să hotăraşte cu 
uliţa ce merge spre răsărit la râu le las nepotă-mieu 
Athanasie înpreună cu fraţii săi. Odăile cele de jos, 
iarăşi cu locul jumătate, şi cu toate câte sânt pă 
partea acelui loc, tot din locul nepoată-mii Catinchi 
spre apus până în locul nepotă-mieu Costache, cu o 
prăvălie în faţa uliţi, care pe de la vale să hotăraşte 
cu răposat sărdarul Costache. 

Un loc de prăvălie, ce este alături cu prăvăliia 
răposatei soru-mi Joiţi, ce mi-l lasă maica prin diiată, 
las danie la Biserica Domnească pentru a mea 
pomenire, de la care prăvălie să fie datori epitropi 
biserici ce vor fi ca să dea pe tot anul şi preoţilor 
câte tal. cincisprezece a sluji pentru dânşii pentru a 
mea pomenire. Una prăvălie ce o am zestre alături 
cu a soru-mi Zoiţi în dreptul caselor Neichii o las tot 
supt epitropiia frati-mieu Theodorache de la care să 
ia chiriia până la şapte ani şi să-m caute sufletul cu 
numita chirie, iar de la şapte ani înainte să înparţă 
pă din doo Nicolae cu Athanasie şi numiții cu fraţii 
lor. 

Via după Văleni, ce o am zestre cu acareturile şi 
cu toate înprejur i livezile de pruni să înparţă 
Athanasie cu Nicolae pă din doao frăţeşte şi numiții 
cu fraţii lor. 

Un ţigan ce mi-l lasă maica prin diiată i o ţigancă 
cu doi copii, un cazan mare cu ţăvile lui de aramă 
pentru rachiu, un căzănel mic pentru apă, o căldare 
mare de rufe, doo căldări mici, dooo tingiri. 

Patru şire mărgăritari, trei inele de aur, unu bătut 
şi unu cu doo pietricele de diamant şi altu cu piatră, 
cinci trâmbe pânză, aşternutul din casa cea mare de 
terpet cu ciucuri i cu opt perne umplute cu lână, 
aşternutul din casa cea mică de cit, cu patru perne 
cu lână, o saltea, ipac cu şapte perne umplute cu 
lână, pânză muscălească, doo saltele umplute cu 
lână, acestea toate şi altele, câte să vor mai găsi, 
ale mele în casă şi afară, să le înparţă pă din doao 
Athanasie cu Nicolae şi numiţi cu fraţi lor, ipac trei 
velinţe, o giubea cu râs o las leliţi Catinchi, soţiia 
frati-mieu Theodorache, pentru că m-au căutat la 
boala mea, o tabachere de fildeş o las nepoată-mi 
Săftichi să mă pomenească, o rochie de atlaz 
cusută o las b. din Coastă să o facă sfită, un inel de 
diamant să să vânză pă bani şi să să dea pentru 
suflet. 

Cele ce las nepoată-mi Catinchi: 

1 rochie de bazea, 1 rochie de stambă, 2 
scurteici, una cu cacom şi alta cu samuru jumătate, 
1 bohcealâc voinicesc ce este gata, 6 cămăşi 
fămeeşti cu borangic şi făr de borangic, 1 prosop, 1 
cearşaf de palpomă, 1 inel, din care mi-au dat maica 
de zestre, 1 farfurie cu linguriţa ei de argint pentru 
dulceaţă, 6 zarfuri de argint, 1 lighean cu ibricu lui 
de aramă, 12 batiste, 3 brinişoare tulpan să le ia de 
la prăvălie cu mătase din prăvălie de la cumnatu lon 
de unde sânt bani, 4 şire mărgăritari, 12 talere 
cositori cu tacâmu lor, 10 galbeni înpărăteşti care 
să-i priimească de la cumnată-mieu loan la vremea 
căsătorii, 1 rochie de maltef cusută, 1 malotea cu 
cacom, acestea toate să se dea după moartea mea 
la vremea căsătorii. 

Banii ce las neichi, lui Theodorache, epitropul 
mieu, i asupra dlui chir Dorian boiangiu ca să-m facă 
pogribaniia şi pomenirile i sărindarile ce s-au zis mai 
sus până la trei ani, însă: -tal. 1000, adică una mie, 
la cumnată-mieu, loan, cu zapis 

-doozeci galbeni înpărăteşti, ipac la cumnatu lon 

-o sută galbeni mărunți 

50, adică cinci zeci, la chir Pandele zet Ioniţă 
Chenurie 

50, adică cinci zeci, la chir Zamfir 

Asemenea şi tot venitul casi mele să se ia tot de 
epitropi miei până la trei ani, iar după înpliniria de 
trei ani să-ş ia numiţi nepoți părţile sale, precum arăt 
mai sus supt a lor stăpânire, adică: 

-Athanasie partea sa pe jumătate să o înparţă cu 
Matache şi Scarlat, fraţii săi, iar Nicolae iarăşi partea 
sa pe jumătate să o înparţă cu Costache frate-său. 

Şi mai las ca din tot venitul periusii casii şi din 
bani naht să dreagă numiţi epitropi fântâna ce este 
supt a neichii stăpânire, ca să fiu şi părtaşă. 

Acestea voesc să facă moştenitori miei după 
moartea mea, precum cu dreptatea minţii mele au 
rânduit, limba mea au grăit şi scriitoriul cu voia mea 
m-au iscălit. 

Şi eu cu pecetea mea am întărit înnaintea 
acestor mărturii vrednice de credinţă carei s-au aflat 
faţă, iar ori care-i din moştenitorii miei carei am zis 
mai sus sau judecători şi de boeri sau din cei 
bisericeşti sau din cei lumeşti s-ar ispiti a-m strica 
diata, să aibă a da seama şi răspunsul la înfricoşata 
zioa aceia a răsplătiri înnaintea judecătorului celui 
drept şi nefăţarnic, domnului nostru ls. Hs. 
Dmnezeul cel adevărat, 1822 avgt. 12 

O Eu Zmaranda, soţiia răposatului Gheorghie 
Mantu, adeverez 

Vasilie protopop, martor 

Popa David dhv., martor 

Popa Andronache, martor 

Scrisă de mine cu zisa şi în voinţa numitei şi 
martor Gheorghe d<iacon> ot oraş Piteşti 

Iosif, episcopul Argeşului, adverez'4. 


XX 


„Eu, cel iscălit mai jos, dau bun credincios zapisul 
mieu la mâna epitropilor sfântului Mare Mucenic 
Gheorghie, precum să se ştie că având numita 
biserică un loc pă gărlă, în dreptul prăvălii chir Neculi 
boiangiu, care şi pă acelea le are numitu tot pă locu 
sfintei biserici cu embatichi, din care loc mi s-au dat 
şi mie stânjini şase lungul pă giîrlă în jos, iar în faţa 
uliţi vine stânjini trei, latu feţi şi în doo vine stânjini 
doi, iar mijlocu vine stânjini unu şi jumătate. Care loc 
vine peste drum despre răsărit şi să vecineşte pe de 
la deal cu prăvăliia răposatului Marcu şi pă dă la 

vale cu prăvăliia stolnicului loan Socolescu, ce este 
făcută tot pă locul sfintei biserici. 

Pentru care loc m-am învoit a da enbatichi pă an 
câte talr. cincizeci a-l avea ohavnic supt stăpînirem, 
atât eu cât şi neamul mieu în veci, făcând pă dânsul 
prăvălie sau bina ori cum voi voi eu, plătindu-să 
sfintei biserici arătatul enbatichi fără cusur. 

lar când, după întâmplare sau eu sau neamul 
mieu nu va plăti arătatul enbatichi până la soroc de 
trei ani de zile, să aibă biserica voe a-i face zapt acei 
prăvălii sau binale, nepretenderisind nimic de plata 
binali. 

Şi spre mai adevărată credinţă, ca să-şi aibă 
acest înscris urmarea întocmai, am iscălit mai jos ca 
să se crează. 

1825 avagt 10, oraşu Piteşti 

Costandin sin popa Preda adeverez"S. 


kk 


„Încredinţez cu zapisul mieu către sfânta Biserică 
Domnească i către Sfânta Biserică din Coastă spre 
a fi ştiut că având numitele biserici o prăvălie în Uliţa 
Târgului dată danie de un Cârstea măcelaru la 
amândoo bisericile, care prăvălie să vecineşte cu 
prăvăliia sfintei Biserici Domneşti pre de la deal şi 
pre de la vale cu prăvăliia mea, care prăvălie voind 
bisericile o a înprennoi, fiind între prăvăliia mea şi 
între prăvăliia sfintei biserici, având eu o ulicioară ca 
de doocă palme de largă pe locul mieu şi lungul 
merge din faţa Uliţii Târgului până în faţa podului de 
din dos, pe care l-am vândut sfintelor biserici, în 
drept talr. 300, adecă trei sute lei tocmai, care bani 
i-am şi priimit deplin, dând şi voe a pune grinzile 
prăvălii pre zidul prăvălii mele, atât în faţă cât şi în 
dos, ca să fie tot supt un văliş, care loc să aibă a-l 
stăpâni sfintele biserici a fi ohavnic în veci. 

Şi, pentru încredințare, am iscălit fiind faţă şi alte 
obraze de cinste care să vor iscăli ca să să crează. 

1826 iulie 5 

Hagi Ţenea sin Alecse, vânzător 

Grigorie Leurdeanu, martor 

Zamfir protopop, martor 

Popa Athanasie diputat, martor 

Şi am scris eu, Stan dascălu, cu zisa şi învăţătura 
numiți şi mar<tor>"6. 


kă 


„Încredinţez, eu cel mai jos iscălit, cu acest zapis 
al mieu la mâna epitropilor i a preoţilor sfintei Biserici 
Domneşti din oraşul Piteştii, unde să cinsteşie şi să 
prăznuieşte hramul sft. Marele Mucenic Gheorghie, 
precum să se ştie că având sfânta biserică doao 
ochiuleţe de prăvălie i o căşcioară pă locul său, în 

dreptul caselor răposatului protopop loan, 
cumăpărat de la un Dimcea Mortasitul, care au fost 
date de cei mai nainte epitropi lui chir Toşa boiangiu 
cu simfonie ca să dea câte tal. 200 pă an şi a le ţinea 
până la moartea sa cu acea simfonie, iar după 
moartea sa să rămâe slobode pă seama sfnt. b. cu 
ori ce meremet va mai face a nu pretenderisi nimic 
de la sfânta biserică. 

Acum, la 828 ghenar, dânduş obştescul sfârşit, 
au rămas slobode pă seama sînt. b. şi fiind că acele 
prăvălii i căşcioare şi cu locul ce au făcut numitul 
răposat cherhanea pă dânsul pentru meşteşugul 
boiangiriei au ajuns la mare dărăpănare, încât 
numai era prin putinţă a mai şădea întrânsele, m-am 
învoit cu sfnt. b. ca să dau câte tal. 300 chiriia locului 
şi să-m fac eu prăvălii în locul celor arătate mai sus, 
oricum voi voi, ca a mea cheltuială, însă numai în 
coprinderea acelui loc, precât şi răposatul au 
stăpânit, iar nu mai mult. 

Şi să am a stăpâni acele prăvălii ohavnice atât 
eu, cât şi neamul mieu, plătind la sft. biserică câte 
tal. 300 pe an după simfonie. lar când după simfonie 
nu voi urma, atât eu şi neamul mieu, a plăti câte tal. 
300 fără cusur să aibă sfânta biserică a mă da afară, 
atât pe mine sau pă cei după mine sau pă cei după 
mine, rămâind sft. b. bună stăpână pă acele prăvălii, 
fără a mai pretinderisi cevaş. 

Şi spre a fi ştiut am dat acest zapis la sft. biserică 
iscălit de însumi, după cum şi eu am luoat 
asemenea zapis de la epitropi sfintei biserici. 

Şi spre credinţă am iscălit, 1828 aprilie 23 

Nenco Dimceo platnic 

Dimceo Pencu platnic”!.. 


kă 


„Adecă eu, cel mai jos iscălit, încredinţez cu acest 
zapis al mieu către sfinţiia sa părintele protopopu 
Zamfir referendarie i către d-lui chir Mihai Pop, 
epitropii sfintei Biserici gpd. din oraşul Piteştii, unde 
să cinsteşte şi să prăznueşte hramul Sfântului 
Marelui Mucenic Gheorghie, precum să să ştie că 
am vândut un ochiu de prăvălie cu binaoa sa sfintei 
biserici, în talere patru mie cinci sute, care bani i-am 
priimit toţi deplin în mâna mea. Care numită prăvălie 
cu pământul său o am avut şi eu de la părinţi în Uliţa 
Piteştilor cea Mare, în rândul despre apus, însă 
prăvăliia cu galariia sa şi cu odaia din dos pă 
jumătate pă locul său, iar odaia jumătate din gârlă 
spre apus pă locul biserici. pentru care are 
deosebită simfonie şi să vecineşte pă de la deal cu 
chir Lilea braşoveanu, iar pă de la vale să vecineşte 
cu chir lancu Spiru, zet hagi Ţenea. 

Deci să aibă sfânta biserică a stăpâni numita 
prăvălie ohavnică în veci, ca unul ce de bună voia 
mea am vândut-o nesilit de niminea şi cu ştirea şi 
voinţa celor care să văd iscăliţi mai jos. 

lar spre mai bună încredințare m-am iscălt însumi 
cu mâna mea. 

1830 ghenar. 28. 

Eu Nicolae sin Dumitrache Păun, vânzător 

Zamfir Dimitriu, martor 

Popa Hristea dhv. martor 

Dobrian martor 

Costandin Manole 

Scris de mine, cel mai jos iscălit, cu zisa numitului 
şi martor Gheorghie Negulescu din Piteşti”8. 


XX 


f. 12 r. „Dlui chir Lilea Teodor avându-şi prăvăliia 
dumisale în faţa târgului şi uşa în dos şi ferestrele 
odăi sânt spre curtea biserici şi pentru ca să-şi aibă 
voe cu umblarea pă din dos d-a valma cu celelante 
prăvălii s-a învoit cu epitropi biserici ca cu a d-lui 
cheltuială să facă caldarâmu la doo prăvălii ale 
sfintei biserici cu toate cele ce sânt de trebuinţă 
curăţindu-l, săpatul până la săvârşire, după cum au 
şi urmat cu toată cheltuiala dlui şi alt mai mult nu are 
de a mai plăti, atât d-lui cât şi moştenitorii dlui, fiind 
că i s-au urmat cheltuială însemnată cu acel 
desăvârşit caldarâm. 

Şi spre ştiinţă i s-au dat acest înscris. 

1838 aprilie 23, Piteşti 

Prăvăliile ce au făcut caldarâmu sânt acelea de 
la răspântie, una de la răposata Manda şi alta de la 
răposatul Dumitraşcu 

Mihale Popovici 

Protopopul Gheorghie, martor 

Poliţia oraşului Piteşti. Copia aceasta fiind 
scoasă întocmai după original să adverează de 
Poliţie 

Pentru d. şeful poliţii Vasile Stroescu. 

1850 ghenar 20, no. 2485"9. 


Note: 

1Dosar cu acte vechi (1805), Arhiva bisericii domnești „Sf. 
Gheorghe” din Pitești, f. 7 v. 

2lbidem, f. 16 v. 

Slbidem, f. 9 r. 

4lbidem, f. 4 v-6r. 

Slbidem, f. 3 v. 

Glbidem, f. 14.r. 

Tibidem, f. 2 r.-3v. 

3bidem, f. 11 r-v. 

9bidem, f. 12. 

Societăți comerciale și falimente 
din orașul Pitești (1895-1916) 


În fondul documentar-istoric al Tribunalului Argeș, 
aflat la Arhivele Naţionale — Serviciul Judeţean 
Argeş, se află un registru pentru înscrierea 
societăţilor comerciale pentru care s-a declarat 
falimentul de către judecătorul sindic!. Acest 
registru special acoperă un interval de peste două 
decenii de la sfârșitul perioadei moderne (1895- 
1916), când comerțul a înregistrat unele progrese 
față de perioada anterioară. Registrul cuprinde un 
număr de 156 de înregistrări de societăți comerciale 
din întreg județul Argeș, pentru care s-a dispus 
falimentul. Cele mai multe societăți comerciale, 
peste 110, își aveau sediul în orașul Pitești, aspect 
care denotă o concentrare comercială mai 
importantă în orașul de reședință a județului. Peste 
30% din firmele piteștene pentru care s-a dispus 
falimentul aveau capital evreiesc, un alt aspect care 
reflectă contribuţia și ponderea minorităţii evreiești 
în activitatea comercială urbană. Circa 14 din totalul 
societâţilor falimentare se aflau în mediul rural și în 
Curtea de Argeș (cu 6 societăţi comerciale 
falimentare), cel de-al doilea oraș din judeţul Argeș, 
mult mai mic și mai puţin dezvoltat. 

Registrul conţine informații referitoare la numele 
și prenumele patronului, etnia acestuia, felul 
comerțului practicat, localitatea în care își desfășura 
activitatea și anul în care s-a declarat falimentul. 
Informaţiile sunt relevante pentru cunoașterea 
aspectelor comerciale din orașul Pitești și se pot 
folosi în mod comparativ cu cele publicate în 
Buletinul Camerei de Comerţ și Industrie Pitești 
apărut începând din anul 1894 sau în Monitorul 
Oficial. Judecătorii sindici de la Tribunalul Argeș au 
fost în perioada 1895-1916 următorii: G. Urianu 
(1895-1899), 1. Condeescu (din 1899), E. 
Cămărăşescu (din 1913) și V. Șerbănescu (din 
1914) ş.a. Lista redată în continuare, conţine o serie 
de date repetitive sau inconsistente (redate ca atare, 
după cum sunt consemnate în registrul manuscris) 
referitoare la comercianții Constantinescu Ştefan, 
Feldstain/Felştein Pascal, Florescu N./Nicolae, 
Goldstein/Goldştein Adolf, lacob Moritz, 
Nicolescu/Niculescu N., Vasilescu lancu etc. 

Aurel RADU, 
inspector superior în cadrul Serviciului Judeţean Argeș al Arhivelor Naţionale 


Lista nominală a comercianților 
din orașul Pitești pentru care 
s-a dispus falimentul 


Numele comerciantului Felul comerţului Etnia ai 
1. Abramovici S. Evreu 1900 
2. AdlerElias Comersant Evreu 1914 
3. Angheloff Ştefan Fierărie şi cuţitărie - 1908 
4.  Angheloff Vasile Fierărie şi cuţitărie - 1907 
5. Argeşenescu N.C. Coloniale ş.a. Român 1900 
6.  AslanAl. Cofetărie - 1910 
7. Bachide Eleonora Mărunţişuri Român 1907 
8. Bărbulescu Costică Braşovenie Român 18939 
3. Buiadjeff Krum Fierărie şi cuţitărie - 1904 
10.  Cătuşanu Marin Croitor Român 1907 
11. Cerchez Hristea Manufactură 1907 
12. Constantinescu Al. Coloniale Român | 1902/1905 
13. Constantinescu I.T. Horia- Comersant Român 1915 
Niculae 
14. Constantinescu S. Steliana Comersant Român 1914 
15. Constantinescu Ştefan Făină şi coloniale |Român 1300 
16. Constantinescu Ştefan Coloniale Român 1300 
17. Crăciunescu |.M. Manufactură Român| 1912? 
18. | Dinesculon Comersant Român 1915 
19. Dobrescu N. şi Tuţoiu G.lon Comersant Român 1915 
20. Dumitrescu C.lon Comersant Român 1914 
21. Dumitrescu Haralambie Comersant Român 1315 
22. Dumitrescu Manole Manufactură Român 1908 
23. Dumitrescu Marin Băuturi spirtoase |Român 1899 
24.  Einingherl. Haine Evreu 1912 
25. Emin Haht Coloniale Turc 1309 
26.  Erghian Chirchor Coloniale Armean 1909 
27. | Feldman |.S. Manufactură Evreu 1908 
28. | Feldstain Pascal Sticlărie şi Evreu 1899 
marchidănie 
29. | Feldstein Rasela Comersant Evreu 1913 
30. | Felştein Pascal Tinichigiu şi sticlărie | Evreu 1908 
31. | Filip M. Croitor şi depozitor 1907 
de stofe 
32. | FlorescuN. Manufactură Român 1909 
33. | Florescu Nicolae Manufactură Român 1912 

34. | Fraţii Delanoff Manufactură 
35. | Fraţii Marenco 
36. | Fraţii P. Simionescu Comersant 78. | Niţescu C. loan Comersant Român| 1913 
37. | Friedman lacob Manufactură 79. | Nuremberg S.. Croitor Evreu 1909 
38. | Galabovschi S. Dumitru Antreprenor de păduri 80. | Pateopol Atanasie Brutărie = 1913 
şi fabricant de 
cărămidă 81. | Patraulea P.A. (defunct) Băuturi spirtoase |Român 1900 
39. | Goldstein Adolf | Comersant Evreu 82. | PaulG.Nae Cofetar Român 1900 
40. | Goldştein Adolf Manufactură Evreu 83. | Petrescul.S. Coloniale Român 1913 
41. | Grosu Teodor şi Stănescu M. Agentură şi comision |Români 84. | Popescu Emanoil Comersant Român 1913 
42. | Grumberg Moritz Manufactură Evreu 85. | Prager. Incălţăminte - 1900 
43. | Grun Gustav Haine 86. | Prezman S.Z. Croitor 
44. | Hacidurian Nazar Coloniale 87. | Raistad Avram Bijuterii 
45. | Haimovici Leon Fierărie 88. | Răducanu Constantin Lumânări de ceară 
ş.a. 
46. | Haner David Manufactură 
89. | Rădulescu Haralambie Tipograf 
47. | Hofărlohan Croitor 
90. | Rădulescu Nicolae Mărunţişuri 
48. | Hristea Theodor Manufactură 
91. | Rădulescu R. lon Comersant 
49. | lacob Moritz Manufactură a... > ——— = 
92. | Reiter Scharlota Manufactură 
50. | lacob Moritz Manufactură 
93. | Rosental Natan Manufactură 
51. | lacoviciB. Încălţăminte 
94. | Rosenţvig Avram Manufactură şi 
52. | larchi M. Lică Comersant mărunţişuri 
53. | ldilovici M. Coloniale 95. | Schifer Majer Hăinărie 
54. | Iliescu Nae Coloniale 96. | Schreer Nicu Mobilă 
55.  lonescu Gheorghe Coloniale 97. | Schvartz Roza Haine 
56.  Iscovicil. Coloniale 98. | Simion Miloş Brutar 
57.  Isdrailovici Volf Mobilă 99. | Simionescu D. lon Coloniale şi băuturi 
spirtoase 
58. JusterM. Manufactură 
| 100.| Simionescu Nicolae Braşovenie 
59.  Lempel Simona. Hăinărie 
101.| Simon Bernand Manufactură 
60.  LobelL. Morar 
| 102.| Singer Otilia Modă 
61.  Madler Leon Hăinărie 
103.| Stănescu lon Comersant 
62.  Maerescu Leon Coloniale 
| 104.| Stănişor Oprea Comersant 
63. Marcovici Ana Manufactură şi modă 
105.| Sterman H. Comersant 
64.  Mateescul. Cizmar 
106.| Ştefănescu Dumitru Cofetar 
65. Mărculescu C. Ştefan Băuturi spirtoase 
107.| Toma Ştefănescu Manufactură 
66. Mărculescu M. Comersant 
108.| Ţaciu T. Gheorghe Băcănie şi băuturi 
67. Micul. Stan Mărunţişuri şi băuturi | Român 
spirtoase 109.| Ţânţăreanu M. Manufactură 
68. Mihăilescu M. Manufactură şi 110.| Vasilescu lancu Braşovenie 
mărunţişuri - — 
111.| Vasilescu lancu Braşovenie 
69.  Milis Heinrich | Comersant ——.. 
112.| Veber Adolff Sticlărie Evreu 1900 
70.  Nachtigal Netti Comersant E —— 
113.| Veimberg D. Mărunţişuri - 1900 
71. | Necşiul G. Gheorgh Colonial ——— ...— ——= 
Peg uipscu e: Sniporghe bit 114.| Veisman Macs Manufactură | Evreu | 1912 
72. | Nencovici C.J. Manufactură | 
tic, ȘI 115.] Zingher Adolf Sticlărie Evreu | 1910 
182] NiSolescu 3: i 116.| Zingher Carolina Modă Evreu 1911 
74.  Nicolescullie Coloniale 
75.  NicolescuN. Manufactură 
76.  NiculescuN. Manufactură 
77. Nistorescu Nae Băuturi spirtoase 

Lista nominală a comercianților 
din județul Argeș pentru 
care s-a dispus falimentul? 


Ne | Numele comerciantului Felul Etnia Localitatea Anul 
rt. comerțului falimentului 
1. Marin N.Preda Mărunţişuri Român | Bascovele 1912 
2. Roşiu Radu lon Băuturi Român | Bumbueni 1902 
| spirtoase 
| 
3. Popescu Stan Barbu Băuturi Român 1897 
spirtoase 
A. Rădulescu Gheorghe Băuturi Român 19301 
spirtoase 
ş.a 
5. Frujină C.C. Mărunţişuri Român 1912 
| 
Marinescu N. Manufactură Român Cocu- 1900 
ş.a. Popeşti 
Sadin Musli Mărunţişuri Musulman| Costeşti 1912 
B. Stănescu Niţă Cizmărie Român Costeşti 1912 
p. Alexandrescu lon Comersant Român Curtea de 1914 
Argeş 
10. Chiriac V.H. Încălţăminte, Român Curtea de 1911 
| Argeş 
11. Economu Alexandru Comersant Român Curtea de 1913 
Argeş 
12. lonescu Petre Braşovenie Român Curtea de 1898 
Argeş 
13. Popa D. Niculae Cizmărie Român Curtea de 1913 
Argeş 
| 
14. Săvulescu |. lancu |Manutactură Român | Curtea de 1900 
| Argeş 
15. David Alexandru Manufactură Găvana 1903 
16. Hristadovescu Mihai Mărunţişuri Găvana 1900 


şi băuturi 
spirtoase 


17. Bercescu Gheorghe Manufactură Român Gliganu 1913 

18. Zamfir Tănase Mărunţişuri Român Gliganu 1911 

19. Antonescu G. Marin Mărunţişuri Român Humele 1908 

20. Gheorghiu N. Alexandru | Comersant Român Humele 1913 

21. alea populară loneşti- Bancă - loneşti 1310 

omşanca 
„ Băbeanu lancu Mărunţişuri loneşti- 1908 
Tomşeanca 

. Rădulescu Ilie Băuturi Lunca 1902 
spirtoase Corbului 

„ Stoenescu N. Grigore Băuturi Lunca 1900 
spirtoase Corbului 

. Negreanu P.D. Comersant Negraşi 1914 

Olanu 1901 

Comersant Pădureţi 1913 

„ Duţă C.M. Mărunţişuri | Pădureţi 1910 

9, Panaitescu Nae Mărunţişuri Slobozia 1907 

0. Bârleanu V. Marin Comersant Stolnici 1914 

. Radu Costache Băuturi Suseni 1900 

spirtoase 

2. Roinea Anghelache Comersant Şerboeni 1914 

3. Ganescu c. Brutar Teiu 1913 

„ lorgulescu Florea Rada Comersant Ungheni 19316 

. Toma M. Stan Comersant Valea 1915 
Mărului 


Note: 

1Serviciul Judeţean Argeș al Arhivelor Naţionale, 
Tribunalul Argeș, registru 

Lista a fost ordonată alfabetic, după 
comerciantului. 

PREOŢI MARTIRI ARGEŞENI 


Părintele Dumitru Stăniloae, cel mai de seamă 
teolog ortodox din secolul al XX-lea (1903 - 1993), 
sublinia, în 1990, ca fost deţinut politic - arestat în 
lotul Rugului Aprins de la <<Antim>> -, în articolul 
Prigonirea Bisericii Ortodoxe strămoşeşti sub 
comunism, un adevăr elementar: Biserica ortodoxă 
a fost supusă de regimul comunist unei prigoane 
deosebite... întrucât reprezenta majoritatea în rândul 
poporului român. Oricâte vorbe grele s-au aruncat 
asupra Bisericii Ortodoxe Române, după 1990, în 
necunoştinţă de cauză ori, mai grav, din rea-voinţă 
sau chiar motive pecuniare, de către unii condeieri 
români, nu mai zic de reacţii de tip feisbucist, 
încrederea în această instituţie fundamentală a Ţării 
a tot slăbit, ajungând, în prezent, la circa 70%. 
Oamenii de rând ştiu, oricât i-ar intoxica unii, că, 
înainte de 1989, B.O.R. a ştiut să supravieţuiască 
loviturilor dure (dărâmarea sau strămutarea unor 
biserici), ba, mai mult, să-i ţină... aproape pe 
demnitarii comunişti care-şi botezau copiii la 
biserică sau se cununau pe la mânăstiri, pe ascuns, 
departe de ochii credincioşilor de rând. Până și 
Ceaușescu ţinea obiceiurile de Crăciun! Nu mai 
zicem că și-a înmormântat părinţii după toate 
regulile ritului ortodox. 

Şi totuşi. În perioada 1945-1960 (până spre 
finalizarea colectivizării), în special, slujitorii bisericii 
au avut de suferit grave repercursiuni din pricina 
ideologiei aduse de tancurile sovietice. Au fost loviți, 
mai întâi, mitropoliţii şi episcopii din ţară, unii fiind 
schimbaţi peste noapte, alţii decedând în condiţii 
neelucidate (precum mitropolitul Irineu Mihălcescu, 
episcopul Cosma Petrovici, patriarhul Nicodim 
Munteanu, episcopul Grigore Leu ş.a.). Au urmat 
stareţii de mânăstiri şi preoţii din orice eparhie. 
Preoţii, lideri de opinie, se bucurau de un prestigiu 
deosebit în lumea românească. Urmăriţi permanent 
de agenţi şi turnători (cum o dovedeşte volumul 
Biserica Ortodoxă Română sub regimul 
comunist. 1945-1958.Vol. |, publicat, în 2001, de 
Institutul Naţional pentru Studiul Totalitarismului, şi 
realizat de Cristina Păiuşan şi Radu Ciuceanu, cu 
un Cuvânt înainte de Mihai Ungheanu) mulţi preoţi 
vor ajunge după gratii. De la nume arhicunoscute, 
precum Dumitru Stăniloae, llie Cleopa, Constantin 
Galeriu, Antonie Plămădeală, Arsenie Boca ş.a., 
până la anonimii preoţi de ţară. 

Mai jos voi prezenta, într-o variantă prescurtată, o 
istorie a martirilor- preoţi argeşeni care au fost 
arestaţi, bătuţi bestial sau chiar asasinați în anii 50, 
dar şi despre preoţi din alte judeţe care au avut 
neşansa de a trece prin reeducarea de la Piteşti. Nu 
a existat nicio localitate din Argeș fară preot 
arestat. Câte comune, orașe, atâţia preoți 
ARESTAȚI? VINA LOR? Se opuneau 
comunismului. Aștept ca TOVARĂȘUL HELVIG să- 
și ceară scuze, în numele Securităţii! Sau măcar 
Prea Fericitul Daniel să-i pomenească. Deși nu 
cred! Securitatea e patria lor. Pe scurt, nu a fost 
comună din Argeș fără să-i fie arestat preotul! 


Parohi argeşeni - 
încătuşaţi şi executaţi 

lată pomelnicul - spre veşnică amintire! - al 
parohilor argeşeni încătuşaţi sau chiar executaţi de 
regimul roşu, comunist: 

Preotul Gheorghe lancu Anastase, din Rucăr, a 
murit, în 1952, în domiciliu obligatoriu. 

Preotul Nicolae Alexandrescu, paroh în 
Poenărei, Muscel, şi în Nucgoara, protopopiatul 
Curtea de Argeş, arestat în 1958, pentru uneltire 
împotriva ordinii sociale, a fost executat în 1959, la 
Jilava. 

Preotul Gheorghe Andronescu, din Poieni, 
Muscel, paroh la Nucşoara, arestat în mai multe 
rânduri, în anii 50. 

lon  Bălăbaie, cântăreţ bisericesc din 
Dragoslavele, arestat pentru legăturile cu partizanii 
din munţi, mort la Târgu Ocna, la 14 septembrie 
1954, la 45 de ani. 

Preotul Nicolae Bănescu, paroh în satul 
argeşean Apa Sărată, a fost arestat în 1958 şi 
condamnat, fiindcă fusese în legătură cu fraţii 
Arnăuţoiu, pentru omisiune de denunţ. 

Părintele Pimen Bărbieru, stareţ la schitul 
Cetăţuia, a fost condamnat la 25 ani de muncă 
silnică, în 1950, pentru că a avut legături cu 
colonelul Gheorghe Arsenescu şi cu alţi partizani. 
Luase, practic, jurământul colonelului Arsenescu şi 
al celorlalţi din grupul lui şi-i adăpostise. Eliberat în 
1964, de la Aiud. 

Preotul Gheorghe Beştea, din satul Bleici, Argeş, 
paroh la Mânăstirea Văleni, Argeş, închis între 

1952-1954. Din 1968, a fost încadrat ca profesor la 
Seminarul Teologic din Curtea de Argeş. 

Preotul loan Boloaje, din parohia Leșile-Mozacu, 
cel care a construit de la zero biserica, în 1928, din 


| 0 a 
APR pe d a Pi 


banii lui, închis între 1951-1964, revenit pe post, (a 
fost primul meu duhovnic). 

Preotul Florea Călin, născut la Constantineşti, 
Olt, paroh la Şuici, Argeş, a fost condamnat în 1952 
la un an de închisoare. 

Preotul Radu Cârstea, paroh în localitatea 


Deagurile, a trecut prin mai 
comuniste, în anii 50. 

Preotul Gheorghe Cârstoiu, din Sălătruc, 
arestat în 1949, pentru vina de a fi dat unor drumeţi 
flămânzi o bucată de pâine, gest considerat a fi o 
uneltire împotriva ordinii sociale. În 1951 este 
eliberat, dar este închis din nou. În 1958 i se fixează 
domiciliu obligatoriu în lagărul de la Periprava. 

Părintele Vasile Chițu, născut la Ciofrângeni, a 
fost paroh în localitatea Drujeşti, protopopiatul 

multe puşcării 


Curtea de Argeş. Arestat în 1950, a trecut prin 
puşcăriile de la Jilava şi Aiud. 

lon Chiţescu, din Curtea de Argeş, student la 
Teologie, a fost arestat şi a trecut prin mai multe 
temnițe comuniste. 

Preotul Gheorghe Constantinescu, din 
Ciofrângeni, a trecut şi el prin iadul de la Piteşti. 

Preotul loan Constantinescu, paroh la Poienari, 
protopopiatul Curtea de Argeş, a fost arestat în 1958 
şi condamnat la şase ani de închisoare. Tribunalul 
Militar îl condamnă însă la moarte. La 19 mai 1959 
este executat la Jilava. 

Preotul Nicolae Constantinescu, paroh la 


Corbişori, arestat şi executat la Jilava, la 21 iulie 
1959, pentru participare la mişcarea de rezistenţă 
anticomunistă din Argeş. 

Gheorghe  Cotenescu, 


Preotul paroh la 


Stoeneşti, a fost arestat şi închis la Piteşti, în 1956, 
pentru legăturile cu grupul Arsenescu. 

Preotul Marin Diaconescu, născut la Teiu, paroh 
la Piteşti, om de o deosebită cultură şi autor de cărţi 
despre dreapta credinţă. A fost condamnat de 
Tibunalul Militar Craiova, în 1958, la 20 de ani de 
muncă silnică. 

Preotul Constantin Diaconu, din satul Goleşti, 
Topoloveni, paroh la Ciolăneşti Deal, Teleorman, 
condamnat în 1958, pentru ...deţinere de aur. 

Preotul Tiţu Diaconu, din Gălăşeşti, paroh în 
satul natal, a fost deţinut între 1952-1954 şi 1959- 
1962. 

Preotul Nicolae Dinescu, din Şuici, partizan în 
grupul colonelului Arsenescu, a fost împuşcat în 
1952 în luptele cu forţele Securităţii. 

leromonahul lon Nicodim Dinulescu, născut în 
1935, la Carpeni, lângă Curtea de Argeş, intrat în 
mânăstire la 13 ani, slujitor al Mânăstirii Râmeţ, al 
Schitului Peştera  lalomicioarei, al Schitului 
Ciocanul-Muscel şi, apoi, al Schitului Slănic, 
arestat între 1955-1956, pentru exercitare abuzivă 
de funcțiuni şi, a doua oară, între decembrie 1956- 
august 1957, pentru ...port ilegal de uniformă! 

Preotul Gheorghe Diţă, din Deagurile, Costeşti, 
paroh la Drăgăneşti, Vâlcea, arestat în 1958 şi 
condamnat în 1960 la 15 ani de muncă silnică şi 
confiscarea averii. 

Părintele Ilie Dragomirescu, născut la Glodeni, 
paroh la Schei, Dâmboviţa, a fost arestat în 1958 de 
la locuinţa sa din Câmpulung, oraş în care fusese 
ales protopop de Muscel. Dus la Securitatea din 
Piteşti, condamnat la moarte. La Jilava a stat 11 luni 
în lanţuri, până la judecarea recursului, când 
pedeapsa a fost schimbată în 15 ani de muncă 
silnică şi confiscarea totală a averii. Fiica sa, 
studentă, a fost exmatriculată, iar soţia, pentru a 
putea fi angajată, a divorţat şi şi-a schimbat numele. 

Preotul Pompiliu Dragomirescu, din 
Berevoieşti, a fost condamnat, în 1960, la 15 ani de 
temniţă grea. A fost eliberat în 1964, de la Aiud. 

Preotul lon Drăgoi, născut la Vâlsăneşti, paroh 
la Nucşoara, a fost arestat în 1950 pentru ajutorul 
dat partizanilor din munţi. Închis până în 1955, în 
1958 este rearestat şi condamnat la moarte. A fost 
executat la Jilava, la 18 iulie 1959. 

Părintele lon Druţu, din Stoina, Vâlcea, 
consilier la Episcopia Argeşului, a fost închis în 
perioada iulie 1951-iunie 1954. 

Preotul Dumitru Dumitrescu, din Uda, a trecut şi 
el prin temniţele comuniste în anii 50. 

Preotul Gheorghe Dumitrescu, paroh la 
Cotmeana, a fost arestat în 1953 după cinci ani în 
care s-a ascuns. Condamnat la 10 ani de muncă 
silnică şi deţinut la Piteşti, Jilava, Gherla, Aiud şi 
Ocnele Mari. 

Preotul Grigorie Dumitrescu, paroh în Piteşti, 
arestat şi anchetat în mai multe rânduri în anii 50. 

Părintele Stelian N. Dumitriu, născut la Curtea 
de Argeş, orfan din primul război mondial, crescut 
prin orfelinate, preot militar în cel de-al doilea război 

mondial. Arestat în 1958, în localitatea Sineşti, laşi, 
unde era paroh. A fost condamnat, în 1959, la 10 ani 
de închisoare, fiind trimis într-o colonie de 
exterminare din Delta Dunării. A făcut recurs, fratele 
său, avocat, aducând probe ale nevinovăţiei sale, 
fiind condamnat şi el la cinci ani. Este eliberat în 
1963, dar nu poate fi reîncadrat la parohia sa. 
Mitropolia Moldovei dispune transferarea sa la 
parohia Valea Danului, Argeş, de unde se 
pensionează în 1989. 

Părintele Mihai Dumitru, născut la Curtea de 
Argeş, hirotonit diacon la 1 mai 1947 pe seama 
catedralei episcopale din Curtea de Argeş, a fost 
arestat în 1948, pentru vina de a fi fost membru al 
Partidului Naţional Ţărănesc. Închis, până în 1952, 
la Piteşti, Aiud şi Ocnele Mari. Din 1953 a slujit în 
comuna Albeşti. 

Preotul Ilie Duţeanu, născut la Drăghici, Argeş, 
paroh la Poenari, arestat în 1958, condamnat la 18 
ani de muncă silnică, în 1959, eliberat în 1964. 

Preotul Mihai Enescu, din Valea Romaneştilor, 
Muscel, a fost închis pentru legături cu partizanii din 
munţi. În 1959, a decedat în celulă, la Aiud. 

Preotul lon Feţeanu, paroh în Poienari, Argeş, a 
fost arestat, fără judecată, în perioada octombrie 
1959-iunie 1960. 

Preotul loan Fâculete, născut la Văleni, Muscel, 
paroh la Vălenii de Sus, Argeş, a executat doi ani de 
temniţă grea pentru uneltire contra ordinii sociale. 

Preotul Aurel Gâlcă, născut la Câmpulung, 
paroh la Vişoi, a fost arestat în două rânduri, fără a 
fi judecat: între 18 noiembrie 1950-9 martie 1953 şi 
între 17 octombrie 1959-9 mai 1960. 

Preotul Aurel Ghiocel, năcut la Beleţi, paroh la 
Negreşti, a fost arestat în perioada 1959-februarie 
1960. 

Preotul Pavel Glăvan, paroh în Sălătrucu, a fost, 
la rându-i, închis în anii 50. Se poate observa că, în 
acei ani, preoţii se schimbau foarte des în unele 
localităţi de munte, având aceeaşi soartă, în final: 
arestarea sau moartea. 

Preotul Petre Godescu, paroh în Bascov, 
arestat la 12 aprilie 1955, pentru vina de a fi 
condamnat colectivizarea. 

Preotul loan Gorgoi, paroh la Priboienii de Sus, 
Muscel, arestat în 1948. Nu se ştie cât timp a fost 
condamnat. 

Preotul loan Grigorescu, născut la Câmpulung 
Muscel, paroh în Bucureşti, a fost condamnat, în 
1959, la doi ani închisoare, pentru...deţinere de aur. 

Părintele Constantin Hodoroagă, născut la 
Milcoiu, Vâlcea, paroh la Sălătruc. A considerat că 
e de datoria unui preot să lupte împotriva ateismului. 
S-a implicat în alegerile din 1946, luând, apoi, parte 
la constituirea grupului de rezistenţă condus de 
profesorul Dumitru Apostol din Piteşti. La 28 august 
1948 a fost arestat şi condamnat la şase ani de 
închisoare. În 1949, la Penitenciarul Piteşti, a făcut 
legământ -cu preoţii lon Druţu şi Nicolae Popescu- 
de a construi o biserică nouă la Sălătruc. Biserica a 
fost sfinţită în 1977. 

Preotul Matache lonescu, născut în localitatea 
Pădureţi, a fost condamnat la 10 ani închisoare, în 
1957. A fost grațiat în 1964. 

Preotul lon lordănescu, născut în localitatea 
Vâlcelele, Argeş, paroh la Găvana şi Piteşti, a fost 
condamnat pentru uneltire, în 1959, la cinci ani de 
închisoare. 

Preotul Nicolae Isbăşoiu, născut la Albeşti de 
Argeş, paroh la Goleşti, a fost condamnat în 1960 
la trei ani de închisoare. 

Preotul Nicolae Levu, paroh la Nucgoara, a 
ajuns la Canal, pentru omisiune de denunţ. 

Părintele Virgil Limberea, născut la Piteşti, 
preot în parohia Cepari, a fost condamnat la şase 
ani de închisoare, în 1948. 

Preotul loan Lungeanu, născut la Bascov, paroh 
în Pietrele, Ilfov, arestat în 1948. În 1956, pedeapsa 
i-a fost prelungită cu un an, iar după un alt an de 
domiciliu obligatoriu în Bărăgan a mai executat 
patru ani de închisoare. 

Părintele Emil Marinescu, născut la 
Dobrogostea, a fost arestat în 1959, anchetat şi 
bătut la Securitatea Piteşti. 

Preotul loan Mazilu, născut la Ciulniţa, paroh la 
Gorganu de Jos, a fost arestat în 1952 şi închis la 
Penitenciarul Oneşti. Condamnat la doi ani temniţă, 
a fost eliberat după şapte luni, în urma recursului. 

Preotul Nicolae Mănescu, născut la Nucşoara, 
paroh la Câmpulung Muscel, a fost condamnat în 
1959 pentru tăinuirea luptătorilor din munţi. A 
decedat în închisoarea din Botoşani, în vara anului 
1961. 

Preotul Efrem Micloşanu, născut în comuna 
Malu cu Flori, paroh la Coteneşti, a fost 
condamnat, în 1960, la şapte ani de închisoare. 

Preotul Nicolae Moise, născut la Albeşti de 
Argeş, paroh în Olteniţa, a fost condamnat, în 
1959, la doi ani de închisoare, la Jilava. 

Preotul losif Muşatescu, fratele celebrului 
dramaturg muscelean, paroh la Suslăneşti, a fost 

condamnat, în 1950, la un an de închisoare pentru 
favorizarea infractorului. 

Preotul lon Neacşu, din comuna Vedea, a fost 
închis în mai multe rânduri, începând cu 1953 şi 
terminând cu 1964. 

Preotul Constantin Necşulescu, născut la 
Călina, Vâlcea, paroh la Drăghiceşti, Argeş, a fost 
închis între 1959-1964. 

Preotul Nicolae Gr. Nicolescu, născut la Valea 
Mare, Dâmboviţa, paroh în Leordeni, Argeş, a fost 
arestat în 1953, cunoscând rigorile Penitenciarului 
Piteşti. 

Preotul Nicolae Niţescu, născut în comuna 
Valea Popii, Muscel, paroh la Boteni, a fost închis 
între decembrie 1952-aprilie 1953, la Piteşti, fără a 
fi judecat. 

Călugărul Pantelimon, din Piteşti, arestat în mai 
multe rânduri în anii 1948-1950. 

Părintele Grigore Păcioianu, paroh la Făgețelu, 
arestat în luna august 1959. A fost eliberat, fără 
judecată, din Penitenciarul Piteşti, după un an. 

Preotul loan Petrescu, născut la Bădeşti, Argeş, 
paroh la Prislop, a fost deţinut politic între 15 mai 
1948-30 aprilie 1954. 

Preotul loan Podoleanu, născut la Teiu, paroh în 
satul natal (Teiu Deal), a fost închis în perioada 15 
septembrie 1959-13 mai iunie 1960, pentru că a 
condamnat colectivizarea forţată. 

Preotul Eugeniu Polexe, paroh în satul Lereştii 
de Jos, a fost închis un an (între 1952-1953), pentru 
uneltire contra ordinii sociale. 

Preotul Constantin Popescu, născut la 
Colţeşti-Huruzeni, paroh la Şerbăneşti, a fost 
arestat în 1957 şi condamnat la şapte ani de 
temniţă. 

Preotul Dumitru Gh. Popescu, născut în satul 
argeşean Sădeşti, paroh în Bucureşti, condamnat, 
în 1960, la şapte ani de închisoare. 

Preotul Florea Popescu, paroh la Bascov. Se 
cunoaşte doar faptul că în 1954 se afla deţinut la 
Poarta Albă. 

Preotul lon Popescu, născut la Uda de Jos, 
Argeş, paroh la Mogoşeşti, Olt, condamnat, în 
1959, la zece ani de temniţă grea. A fost eliberat în 
1960, după recurs. 

Preotul lon C. Popescu, născut la Cerşani, 
paroh în Bucureşti, condamnat, în 1959, la 15 ani 
de muncă silnică. Eliberat în 1964. 

Preotul lon M. Popescu, născut la Priboieni, 
paroh la Bucşeneşţti, tot Argeş, a fost condamnat, 
în 1953, la cinci ani de temniţă grea. Graţiat în 1955. 

Preotul Nicolae Popescu, născut în localitatea 
argeşeană Lădeşti, paroh în Bucureşti, a fost 
condamnat, în 1959, la zece ani de închisoare 
pentru răspândire de publicaţii interzise. 

Nicolae Popescu-Mozăceni, din Mozăceni, 
diacon la Patriarhie, a fost arestat în 1958, trecând 
prin temniţele Jilava şi Aiud. 

Preotul Victor Popescu, din comuna Brădet, a 
fost arestat în aprilie 1959 pentru legăturile ce le-a 
avut cu grupul Arnăuţoiou, fiind condamnat la opt 
ani de închisoare corecțională. 

Părintele Alexandru Postelnicescu, născut la 
Curtea de Argeş, paroh la Ciofrângeni, a fost 
condamnat, în 1958, la 25 de ani de detenţie. A fost 
eliberat în 1964, de la Ocnele Mari. 

Preotul lon V. Postelnicescu, născut la 
Moşoaia, paroh la Piteşti, a fost arestat, prima 
oară, în 1953. Rearestat în 1959 şi condamnat la 22 
de ani detenţie, a decedat la Jilava, în acelaşi an. 

Preotul Preda Predescu, născut la Bolovani, 
ilfov, paroh la Gorganu de Sus, Argeş, a fost 
arestat între anii 1952-1955. 

Preotul Alexandru Radu, din Costeşti, paroh în 
satul Teleşti, a fost arestat şi anchetat în mai multe 
rânduri, între 1949-1953. În 1959 i se permite să fie, 
din nou, preot. 

Preotul loan Rizea-Rizescu, paroh în Costești, 
arestat cu câteva luni înainte de arestarea fiului său, 
Sergiu Rizescu, actualul președinte al F.F.D.P. 
România; 

Preotul Constantin Robea, născut în satul 
Racoviţa, paroh în Bucureşti, a fost condamnat, în 
1961, la şase ani de închisoare. În 1963 a fost 
grațiat. 

Preotul Rudeanu, născut în Rudeni, Argeş, 
paroh la Sălătruc, a fost arestat şi bătut până a 
decedat, fiind acuzat că a ajutat partizanii din munţi. 

Preotul Constantin Savu, născut la 
Dragoslavele, paroh în Câmpulung, a fost arestat 
în 1949, executând o parte din pedeapsă la Canal. 
Eliberat în 1954. În momentul în care Securitatea a 
venit să-l aresteze din nou, şi-a dat foc. 

Preotul Florian Sămărăscu, paroh în Piteşti, a 
fost arestat în 1959 şi condamnat la patru ani de 
închisoare. 

Părintele Gheorghe Scărlătescu, paroh în satul 
natal, Deagu de Sus, protopopiatul Costeşti, a fost 
condamnat la un an închisoare, în 1952. 

Preotul Stănescu, paroh în Albota, deţinut politic 
în anii 50, conform mărturiilor unor colegi de 
suferinţă. 

Documente 


Preotul lulian Stoicescu, născut la Retevoieşti, 
paroh în Bucureşti, a fost condamnat, în 1960, la 
nouă ani de închisoare. 

Preotul Andrei Nicolae Stroescu, născut la 
Glâmbocata, paroh în comuna Leordeni, a fost 
condamnat, în 1948, la şapte ani de închisoare, 
pentru activitate în cadrul P.N.Ţ. A trecut prin Jilava, 
Aiud şi Gherla. A decedat în primăvara anului 2003, 
la 83 de ani, bolnav de cancer. 

Preotul Teodorescu, paroh în Valea Rizii, 
Dârmăneşti, a trecut prin lagărul de la Ghencea, 
conform mărturiei unor colegi de suferinţă. 

Preotul Dumitru Tomescu, născut în comuna 
Crânguri (atunci în Argeş, acum în Dâmboviţa), 
paroh în satul Orbeasca de Jos, protopopiatul 
Alexandria, a fost închis la Piteşti între 1952-1954. 

Preotul Gheorghe Tomescu, născut în 
Hulubegşti, Argeş, paroh în satul Ţigăneşti, 
Topoloveni, a fost condamnat în 1952 la opt luni de 
închisoare, fără a fi eliberat. În 1956, a fost deportat 
în Bărăgan. 

Preotul Temistocle Tomescu, paroh la 
Topoloveni, închis în anii 50 pentru uneltire contra 
ordinii sociale. 

Preotul Gheorghe Vişinescu, paroh în satul 
Cornățel, comuna Buzoeşti, a fost anchetat de 
Securitate la ...începutul anilor 80, de mai multe ori. 
A încetat din viaţă la puţin timp, din cauza unei 
hemoragii hepatice. 

Preotul Moise Vişoiu, născut la Măţău, Argeş, 
paroh în Bucureşti, a fost condamnat, în 1960, la 
şase ani de închisoare corecțională. Graţiat în 1963. 


Preoţi din ţară 
trecuţi prin 
Penitenciarul Piteşti 

Alături de preoţii parohi argeşeni care au 
cunoscut iadul anchetelor de la Piteşti, risipiţi, 
ulterior, prin ţară, prin penitenciarul de tristă faimă 
din capitala judeţului Argeş - unde s-a experimentat 
educarea prin tortură-, au trecut, în anii 50, foarte 
mulţi preoţi, îndeosebi ortodocşi, din întreaga ţară. 
Vina? Biserica se opunea ateismului, comunismului 
şi colectivizării forţate. Aşa de mulţi erau preoţii aflaţi 
în celule, încât, în 1953, în urma unui decret de 
grațiere, 50 de preoţi numai din Eparhia Râmnicului 

şi Argeşului sunt eliberaţi din temnițe! 
Cum am aflat de la preot prof.univ.dr. Gheorghe 
I. Drăgulin, un alt preot mărturisitor al comunismului 
apocaliptic, trecut prin zece lăcaşuri de suferinţă, 
dar nu şi pe la Piteşti, o emblemă a credinţei în 

Documente 


Dumnezeu în cele mai grele împrejurări a fost 
Valeriu Gafencu. Aflat în închisori încă din 1941, 
supranumit Sfântul închisorilor, Valeriu Gafencu a 
fost să fie şi victima lui Eugen Ţurcanu, torţionarul 
şef de la Piteşti. Vrei să trăieşti? Înjură-l pe Hristos, 
răcnea Ţurcanu, lovindu-l în neştire, iar Valeriu 
Gafencu răspundea: Nici pentru o mie de vieţi nu fac 
ce-mi ceri tu, lisus este Dumnezeul cel veşnic. lartă- 
i, Doamne, că sunt doar unelte! N-a murit la Piteşti, 
dar aici s-a îmbolnăvit grav. Transferat la Târgu- 
Ocna, moare la 18 februarie 1952. 

Î.P.S. Bartolomeu Valeriu Anania, arhiepiscopul 
Vadului, Feleacului şi Clujului, conducător al grevei 
studenţeşti antirevizioniste şi anticomuniste din 
1946 de la Cluj, arestat de mai multe ori, condamnat 
la 25 de ani de muncă silnică. La Penitenciarul 
Piteşti, după cum a mărturisit într-o emisiune a 
Eugeniei Vodă, de la TVR 1, a învăţat alfabetul 
morse, prin care putea ţine slujbe, bătând în pereţii 
celulei, şi pentru colegii de suferinţe din încăperile 
alăturate. 

Gheorghe Calciu-Dumitreasa. Este arestat în 
1948, student la medicină. Este unul dintre cei 
trecuţi prin reeducarea de la Piteşti. În 1954 este 
arestat din nou, în grupul Ţurcanu, şi condamnat la 
15 ani de muncă silnică, pentru „acte de teroare 
săvârşite în perioada primei detenţii. A avut curajul, 
la proces, să-i demaşie pe adevărații inspiratori ai 
crimelor de reeducare. 

Părintele arhimandrit Roman Braga, preot în 
Scoreni, arestat şi condamnat la temniţă în 1948, 
acuzat de omisiune de denunţ, a avut, de 
asemenea, parte de reeducarea de la Piteşti. Îşi 
aminteşte părintele: „Umilirea era generală şi se 
căuta să te aducă în situaţia să nu mai gândeşti, ci 
doar să execuţi. Când vedeam mâncarea intram 
sub pat, cu corpul tot, şi afară rămânea doar capul, 
iar în faţă ni se aşeza gamela. Noi stam cu mâinile 
la spate şi trebuia să mâncăm numai cu gura, fără 
să atingem cu mâna. În acest timp, cei reeducaţi se 
plimbau şi grohăiau ca porcii. La urmă, unul dintre 
reeducaţi lua cârpa cu care se spăla tineta (hârdăul 
cu necesităţi) şi ne ştergea la gură. 


Alte feţe bisericeşti ortodoxe ce au avut parte de 
sistemul demonic pus la punct la Penitenciarul 
Piteşti au fost: Vasile Andercău, preot din Satu 
Mare, Ştefan Bălaşa, din Bărbuceni, Vâlcea, 
Dumitru  Bârjoveanu, din Corodeşti, Vaslui, 
Gheorghe Bej, din Arad, Petre Boiangiu, din 
Mărgheni, Olt, Adrian Cărăuşu, student la 
Facultatea de Teologie din Suceava, Nicolae 
Costache, din Voiceşti-Vâlcea, paroh în satul natal, 

lon Druţu, din Dăeşti, Vâlcea, consilier la Episcopia 
Argeşului, Nicolae Popescu, preot în Câineni, 
Vâlcea, Dumitru Jijăescu, preot în Poboru, Olt, 
Emil Marinescu, din Dobroteasa, Olt, lon 
Mănciulescu, student la Teologie, din Brăila, 
Ştefan Mărgăritescu, din Glăvile, Vâlcea, lon M. 
Mihăilescu, din Valea lui Alb, Olt, Evmenie Moraru 
din Stejaru, Neamţ, Alexandru Munteanu, din 
Pâclişa, Alba, student la Academia de teologie 
ortodoxă Sibiu în momentul arestării (1948), 
Constantin Nistor, preot la Aroneanu, laşi, 
Gheorghe Opriş, protopop ortodox de Rupea, 
Braşov, Vasile Pătraşcu, paroh în Măgurele, Ilfov, 
Damian Pânzaru, protosinghel, lon Pârcălabu, 
parohia Vlăsceni, Dâmboviţa, Nicolae Pâslaru, 
paroh în localitatea Horia, Bacău, Dumitru 
Popescu, fiul preotului Ilie Popescu din Lunguleţu, 
Dâmboviţa, din lotul studenţilor teologi arestaţi în 
1948 de la internatul Radu-Vodă, Ilie Stan, paroh în 
Diculeşti, Vâlcea, Constantin Stoenescu, preot la 
Malul Roşu, Ialomiţa, Alexandru Teodorescu, 
Sălcioara, Dâmboviţa, Victor Toma, slujitor la 
Greci, Vâlcea, loan Turnagiu, din Cervenia, 
Teleorman, şi alţii, neştiuţi. 

De subliniat faptul că la Penitenciarul Piteşti s-a 
sinucis studentul în Teologie Gheorghe T. Şerban, 
născut la Constanţa, în 1926. Arestat în 1948, 
condamnat la 5 ani temniţă grea. La 10 februarie 
1950 se sinucide la Piteşti, prin aruncare peste 
balustradă, când era condus la infirmerie... 

Dacă Dumnezeu poate să-i ierte pe toţi, călăi şi 
victime, noi avem datoria morală de a nu uita ce s-a 
întâmplat! 


Ca bibliografie am utilizat, în special, volumele: 
„Mărturisitori de după gratii. Slujitori ai Bisericii în 
temniţele comuniste”, cu un Cuvânt înainte de + 
Bartolomeu al Clujului, 1995, „Cartea de Aur”, de 
Cicerone  loniţoiu, Ed. Hrisovul, 1995, „Preoţi în 
cătuşe”, de Mihai Rădulescu şi Irineu Slătineanul, 
Editura Ramida, 1997, „Biserica întemniţată. 
România 1944-1989”, Institutul Pentru Studiul 
Totalitarismului, 1998, „Preoţi ortodocşi în închisorile 
comuniste”, de Vasile Manea, Editura Patmos, 
2000, Zicu lonescu - Remus Petre Cîrstea - „Martiri 
argeșeni și musceleni 1939-1989”, Editura Tiparg, 
2006. 

In memoriam 


In memoriam Gherghina F. Popescu 
(11/24.10.1914-28.03.2013), 
un binefăcător pentru semenii săi 


MOTTO: „Chiar dacă uitarea este o lege a firii, 
există clipe, oameni și fapte care nu se uită!” 


Un astfel de om, simplu și modest, cu sufletul 
curat al omului de la ţară, din vatra satului, a fost și 
Gherghina F. Popescu, născută Soare, fiica lui 
Florea și a loanei, născută în satul Păduroiu din 
Vale, comuna Păduroiu, care din anul 1968, când a 
avut loc ultima reorganizare administrativ-teritorială 
a ţării până astăzi, aparține de comuna Poiana 
Lacului din judeţul Argeș. A fost primul copil din cei 
șase ai părinţilor acesteia, patru băieţi și două fete, 
având fraţi pe Marin, Nicolae, Dumitru, Tudor și 
Dumitra, care au fost crescuți și educați în spiritul 
cinstei și omeniei specifice lumii rurale din România 
interbelică. La data de 14.11.1938 s-a căsătorit cu 
Dumitru |. Popescu (28.04/11.05.1906-21.12.1962), 
fiul lui Ilie și Constantina, originar din același sat, 
având fraţi pe Pavel, Nicolae și lon. 

Împreună au avut 3 copii: Gheorghe, Marin și lon. 
Soţul său, la sfârșitul anilor 50 ai secolului al XX-lea 
a îndeplinit și funcţia de primar al fostei comune 
Păduroiu, fiind apreciat de locuitorii acesteia pentru 
activitatea sa edilitară. A făcut de-a lungul vieții 
multe fapte bune, dintre care una se remarcă în mod 
deosebit, legată de Nicolae M. Nica (07/20.02.1917- 
08.07.2014), sculptor, veteran de război și deținut 
politic, fondator al Muzeului sătesc din satul Chilia, 
comuna Făgețelu, județul Olt, autodidact, cultivator 


Gherghina F. Popescu 


04.04.2010 Sf. Paști, revedere după 
62 de ani Gherghina F. Popescu 
și Nicolae M. Nica 


Restituiri Pitești nr. 1/2022 


Prof. Florin-Gabriel RĂŢOI 


al tradiţiilor dacice, patriot și cetățean de onoare al 
județelor Olt și Arges, cu o activitate etnografică 
deosebit de bogată, care la întoarcerea sa, în luna 
mai a anului 1948, după război și prizonierat în 
lagărele sovietice din Crimeea, în drumul spre casă, 
la Chilia a trecut prin Păduroiu, unde a poposit în 
casa dumneaei, care l-a invitat la prima masa caldă, 
după calvarul prin care a trecut. Acest gest umanitar 
al binefăcătoarei sale nu l-a uitat niciodată, și la 
vârsta senectuții, după aproape 62 de ani, la data de 
04.04.2010, în ziua de duminică, de Sfintele Paști, 
împreună cu fiica sa, doamna Nușa Cantemir, 
scriitoare, i-a făcut o vizită, ocazie când au depănat 
amintiri din război, în fața micuţei case țărănești 
tradiționale din lemne pe cheie, având un foișor 
central la intrare, un antreu, două camere de locuit 
dispuse lateral și o anexă numită timnic, cu o 
înfățișare aparte, având o vechime de peste 100 de 
ani, fiind una dintre cele mai vechi ale satului, 
existente și astăzi, imortalizată în fotografii. Această 
amintire a fost evocată și în cartea biografică Dacul 
Liber din Chilia (viață cu intarsii de amintiri), la 
pagina 32, având ca autori pe fiica sa Nuşa 
Cantemir și lon C. Hiru, apărută la Editura Tiparg din 
Pitești și lansată la data de 15.04.2019, la Biblioteca 
Judeţeană Dinicu Golescu din Pitești, unde fiind 
invitat de autori am fost onorat să participat și eu. O 
așa persoană, plină de omenie, a rămas mereu vie 
în amintirea semenilor săi și nu poate fi uitată. 


Strada Şerban Vodă din Pitești, 


de la Casa Armatei 


spre Primăria Pitești. Detaliu din schiţa realizată în 1977 
de Viorica lonescu 

În stânga sus: Casa Armatei, vizavi de Hotelul și 
restaurantul Splendid, proprietar dr. Georgescu, 
bodega |. Căbuz. Pe același aliniament: dentist H. 
Richter, Banca Argeșul, Banca Tehnică Argeșană — 
D. Dima, Foto |. Mencer, Biserica Calvină alături cu 
proprietatea |. Purcăreanu și Cofetăria Predescu. 

Insula de case, colț cu strada Griviței: Magazinul 
„Au bon gout' deținut de Constantin N. Ionescu, 
Librăria |. Staicu, Cofetăria Borănescu (fostă 
Rozenthal), locuinţa profesorului |. Boerescu de la 
Liceul I.C. Brătianu, atelierul bijutierul evreu Roth și 
Magazinul de modă Semke. 

În spatele Bisericii Sf. Nicolae demolată în 1962 
se aflau Cinema Gh. Gal, Cofetăria Aslan, 
magazinul  neamţului  Blucher și Tipografia 
Transilvania |. Şreier etc. 

În stânga jos, de la actual Magazin Trivale (colț cu 
strada Griviței) spre Primăria Pitești se aflau: 
atelierul ceasornicarului Roseti, Băcănia Oprea 
Popescu, magistrat Mușetescu, Farmacia |. 
Schirkanier (Pavlovici), Magazin tehnic |. 
Teodorescu, Băcănia Ef. lonescu (fost primar al 
orașului) alături cu Pasajul Școalelor, Hotelul Dacia 
și Tipografia Mitu, Cofetăria Cristescu, Cinema A. 
Secărescu etc. 

iorica lonescu a fost o pictoriță amatoare, 

funcţionară în cadrul Prefecturii Argeș, 
pensionară din anul 1963, fără urmași direcţi, 
nefiind căsătorită, domiciliată în strada Teilor, nr. 
19. În anul 1977 (motivată probabil și de 
cutremurul devastator din martie, care a distrus 
multe clădiri vechi și vieți omenești), a reconstituit 
din memorie, prin desen (rudimentar, cu pixul) și 
acuarelă, pe hârtie pânzată, clădiri și străzi din 
centrul orașului Pitești, clădiri care au fost 
demolate în mare parte în perioada anilor 60-70, 
cu ocazia aplicării planurilor de sistematizare 
urbană impuse de regimul comunist. După deces, 
aceste schițe în acuarelă au ajuns în posesia 
diverșilor colecționari pasionaţi de trecutul 
orașului Pitești, unul dintre aceștia fiind inginerul 
Nicolae Dobre din Geamăna (comuna Bradu). 
Informaţiile privind identificarea autoarei schițelor 
au fost furnizate de Gabriela Toma, fost proiectant 
la Institutul de Proiectări Argeș. 


Prezentare realizată de 
Aurel RADU 


